KUMITAT PERMANENTI DWAR L-AFFARIJIET SOĊJALI

LAQGĦA NRU 18

L-Erbgħa, 12 ta' Frar 2014

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-6.46 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

L-Onor.

Robert Cutajar kien skużat għaliex kellu jagħmel diskors fil-Plenarja.

Dr Elaine Burmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qalet it-talba.

Il-Minuti tal-Laqgħa Nru. 17 li saret nhar l-Erbgħa 05 ta' Frar 2014 ġew konfermati.

dISKUSSJONI MILL-KUMITAT FUQ IL-GREEN PAPER aGAINST POVERTY AND SOCIAL eXCLUSION 2014-2024

Iċ-Chairperson tal-Kumitat spjegat kif f'din il-laqgħa l-Membri kellhom jiddiskutu l-Green Paper kontra l-faqar u l-esklużjoni soċjali.

Semmiet kif din mhijiex issue tal-Gvern tal-ġurnata imma hija issue li pprovat tiġi indirizzata matul is-snin li għaddew.

Tkellmet ukoll fuq il-bżonn li rridu naħdmu lkoll flimkien ħalli jekk hemm xi affarijiet li l-Kumitat jista' jissuġġerixxi għal din il-Green Paper, dawn jiġu mgħoddija lill-Ministru konċernata.

L-enfasi li saret f'din il-Green Paper hija li Gvernijiet Laburisti u Gvernijiet Nazzjonalisti bnew il-welfare state permezz ta' forniment ta' kura, saħħa u edukazzjoni għal kulħadd u forom oħra ta' miżuri soċjali.

U dan huwa statement importanti għaliex juri li din mhijiex issue ta' xi partit partikolari, u li allura, aktar ma naħdmu flimkien aktar jista' isir il-ġid.

Importanti wkoll li jkun hemm sforz minn ħafna ministeri.

Fil-fehma taċ-Chairperson l-aktar żewġ punti importanti li wieħed jista' isib f'din il-Green Paper hija l-istatistika li toħroġ minnha u dak li aħna nistgħu nagħmlu biex intejbu din il-pożizzjoni.

L-Onor.

Clyde Puli saħaq fuq il-punt li għal din id-diskussjoni għandu jkun hawn preżenti l-Ministru Marie Louise Coleiro Preca jew xi espert mill-Ministeru tagħha biex ikun jista' iwieġeb għall-mistoqsijiet li jistgħu jsiru waqt din id-diskussjoni.

Saħaq ukoll li hu kien se jirriserva l-kummenti tiegħu wara li jiġu mwieġba l-mistoqsijiet li xtaq jagħmel fuq din il-Green Paper.

L-Onor.

Etienne Grech semma' xi ideat li kellu fuq din il-Green Paper.

Semma' kif il-Kumitat ftit taż-żmien ilu kien iddiskuta x-xogħol prekarju u kif dan it-tip ta' xogħol jista' jwassal lil diversi familji fil-faqar.

U għalhekk ikun tajjeb li f'din il-Green Paper ikun hemm aktar suġġerimenti fuq kif nistgħu nsolvu din il-problema.

Suġġeriment ieħor hija l-edukazzjoni għax kif dejjem jingħad, l-edukazzjoni hija ċ-ċavetta kontra l-faqar imma fuq din il-Green Paper hemm biss riferenza waħda fuq l-edukazzjoni.

Hemm bżonn li jkun hemm aktar elaborazzjoni fuq il-bullying u l-ischool absenteism.

Suġġeriment ieħor huwa fuq l-abbuż mis-servizzi soċjali fejn jidher li dan l-abbuż huwa wieħed rampanti.

Xi ħaġa li tista' tgħin lin-nies fil-faqar hija billi s-servizzi soċjali jmorru mhux għal min jiflaħ u għal min qed jabbuża minnhom imma jmorru għal min ma jiflaħx.

Fl-aħħarnett l-Onor.

Grech tenna li għandu jkun hemm sforz mill-ministeri kollha sabiex jitnaqqas il-faqar u l-esklużjoni soċjali.

L-Onor.

Clyde Puli qal li bażikament din il-Green Paper hija desktop analysis ta' numru ta' rapporti u strateġiji oħra li kien hawn, kemm lokali kif ukoll dawk Ewropej u li allura din tagħtik stampa tal-affarijiet kif inhuma.

Qal ukoll li qabel ma tqassam il-ġid trid l-ewwel tikkreah.

U f'dan ir-rigward, kuntrarjament għal dak li jingħad f'dan ir-rapport, tajjeb li wieħed jirrikonoxxi li sal-ewwel quarter tas-sena li għaddiet l-ekonomija Maltija kienet l-aktar waħda li kellha tkabbir fl-Unjoni Ewropea.

U dan ħareġ ukoll mill-istatistika Ewropea imma li nqabżet f'dan ir-rapport.

Importanti li nippromwovu l-awtonomija tal-individwu ħalli dan ikun kapaċi jimraħ u jirnexxi skond il-ħiliet tiegħu.

Irridu naraw min verament qed ibati u nuru empatija sħiħa miegħu u nagħtuh appoġġ sħiħ.

Rigward iċ-childcare hemm bżonn li jitneħħew il-limitazzjonijiet li jeżistu f'dan is-servizz ħalli dak li jkun ikollu aktar ċans li joħroġ jaħdem u jikkontribwixxi għall-familja tiegħu.

Importanti wkoll li ċ-childcare jingħata lil dawk li jixtiequ jkomplu bl-istudji tagħhom.

Tajjeb li jiġi nnotat li ħafna mill-istrateġiji li kienu miktubin fil-leġiżlatura l-oħra qegħdin jinżammu fl-intier tagħhom, fosthom il-curriculum u l-istrateġija tal-early school leavers.

Naturalment dan jipprovdi ċertu sens ta' kontinwità u li ma jagħtix xokkijiet żejda lis-sistema.

Rigward l-edukazzjoni l-kunċett tal-lifelong learning jibqa' wieħed ta' importanza kbira.

Wara kien hemm diskussjoni.

Fit-8.15 p.m. il-Kumitat aġġorna għal nhar it-Tlieta, 18 ta' Frar 2014 fil-5.00 p.m.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 17

It-Tlieta, 25 ta' Frar 2014 fis-6.30 p.m.

L-Onor.

Christopher Fearne, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar it-Tlieta, 25 ta' Frar 2014 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni skont l-Art.

4 (2) tal-Att dwar l-Unjoni Ewropea fuq il-proposta tal-Gvern li jirratifika:-

Preżentazzjoni mill-Ministru għall-Affarijiet Barranin dwar il-konklużjonijiet tal-Kunsill Ewropew tal-10 ta' Frar 2014 li nżamm fi Brussell.

Affarijiet oħra.

19 ta' Frar 2014 SKRIVAN TAL-KAMRA

Proceedings, agenda, minutes and transcripts of the parliamentary committees bar


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 19

It-Tlieta, 18 ta' Frar, 2014

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar it-Tlieta, 18 ta' Frar, 2014 fil-5.00 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni mill-Kumitat fuq il-Green Paper Against Poverty and Social Exclusion 2014-2024 - Kontinwazzjoni

Affarijiet Oħra

Proceedings, agenda, minutes and transcripts of the parliamentary committees docx


(Rapport Uffiċjali u Rivedut)

Laqgħa Nru 19

It-Tlieta, 18 ta' Frar, 2014

Stampat fl-Uffiċċju tal-Iskrivan

Prezz €2.50

Laqgħa Nru 19

It-Tlieta, 18 ta' Frar, 2014

Il-Kumitat iltaqa' fil-Palazz, il-Belt Valletta, fil-5.30 p.m.

dISKUSSJONI MILL-KUMITAT FUQ IL-GREEN PAPER aGAINST POVERTY AND SOCIAL eXCLUSION 2014-2024 - kontinwazzjoni

THE DEPUTY CHAIRPERSON (Onor. Anthony Agius Decelis): Nibda billi niskuża ruħi magħkom minħabba li ġejt ftit tard imma weħilt fit-traffiku.

Ministru l-ġimgħa l-oħra kellna laqgħa fejn iddiskutejna l-Green Paper li ħejja l-Ministeru tiegħek taħt il-gwida tiegħek.

U kien hemm ix-xewqa li tagħtu preżentazzjoni u jsiru l-mistoqsijiet fuqha ħalli nidħlu aktar fil-fond ta' din il-Green Paper.

Nirringrazzja lilek Ministru kif ukoll lill-Professur talli lqajtu l-istedina tagħna u nitlobkom tagħtuna l-preżentazzjoni biex imbagħad il-Membri ta' dan il-Kumitat ikunu jistgħu jistaqsu l-mistoqsijiet tagħhom.

CLYDE PULI: L-aħħar darba konna għedna li m'hemmx għalfejn issir preżentazzjoni oħra peress li din bażikament kulħadd raha.

Li għandna bżonn huwa li jkollna aktar kjarifikazzjonijiet fejn ma kienx hemm ftehim bejnietna, aktar u aktar issa li qegħdin nofs siegħa tard.

Issa forsi l-Ministru trid tgħid xi ħaġa partikolari imma nerġa' ngħid li m'hemmx għalfejn li tagħtina preżentazzjoni dettaljata.

MARIE LOUISE COLEIRO PRECA (Ministru għall-Familja u Solidarjetà Soċjali): L-ewwel nett nixtieq nintroduċi lill-Professur Mullard li huwa Konsulent Finanzjarju tal-Gvern u qiegħed ukoll fil-Politika Soċjali.

Il-forma tal-Green Paper flimkien mal-iżvilupp aħħari tar-riċerka li saret, tal-istudju li sar u anke tal-konsultazzjonijiet kollha li saru mal-pubbliku u NGOs ġew marbuta flimkien minnu u rabathom fuq viżjoni u kunċetti li konna żviluppajna.

Għaldaqstant huwa xieraq li llum ikun magħna hawnhekk sabiex ikun jista' jagħmel ċerti kjarifikazzjonijiet miegħi.

Hawnhekk ġibt ukoll preżentazzjoni qasira li xtaqt ngħaddilkom kopja tagħha.

CLYDE PULI: Sur President, naħseb li suppost l-ewwel napprovaw il-Minuti tal-aħħar laqgħa.

THE DEPUTY CHAIRPERSON: Iva, imma kont se napprovahom fl-aħħar tal-laqgħa.

MARIE LOUISE COLEIRO PRECA: Jien naħseb li jkun worthwhile li jkollkom kopja ta' din il-preżentazzjoni li kont għamilt waqt il-launching tal-Green Paper.

Jekk tridu nistgħu narawha daqxejn jew inkella nistgħu mmorru mill-ewwel għal dak li għandkom bżonn.

THE DEPUTY CHAIRPERSON: Mela l-aħjar li mmorru mill-ewwel għall-mistoqsijiet ħalli ma naħlux ħin.

Irrid ngħid ukoll b'mod formali li qabel ma bdiet il-laqgħa, intqal b'mod informali li d-deadline għas-suġġerimenti huwa l-20 ta' Frar.

Għalhekk irrid nagħmilha ċara li jrid ikun hemm deadline għax inkella nibqgħu nkaxkru biex dan id-dokument isir tal-Gvern imma żgur li dan huwa dokument li se jibqa' jevolvi.

Aħna stess qegħdin ngħidu li l-qasam tal-faqar irid ikun taħt il-lenti l-ħin kollu u jiġi monitored b'mod kontinwu.

Il-Gvern se jibqa' dejjem miftuħ sabiex jieħu kull kritika, suġġeriment, rakkomandazzjoni u kwalunkwe ħaġa oħra li biha naħsbu li nistgħu ntejbu kemm l-inizjattivi u kemm il-kunċetti meħtieġa biex f'dan il-pajjiż nirriduċu u jekk jista' ikun neqirdu l-faqar.

Ministru, jekk ma jimpurtax se nagħti l-kelma lill-Onor.

Membru ħalli jkun jista' jibda jagħmel il-kummenti tiegħu.

L-Onor.

CLYDE PULI: Jiena xtaqt nagħmel ftit kummenti ġenerali qabel u mbagħad nidħol f'aktar dettall u nagħmel xi mistoqsijiet dwar xi affarijiet li nixtieq li jiġu ċċarati.

Ovvjament qed nieħu gost li ċċarajna mill-ewwel dak li tkellimna fuqu b'mod informali qabel bdejna din il-laqgħa dwar id-deadline.

Dan ifisser li aħna nistgħu nkomplu għaddejjin bid-diskussjoni u bil-mistoqsijiet fuq din il-Green Paper jekk kemm 'il darba ma nlaħħqux, anke minħabba li bdejna nofs siegħa tard.

Naf li hawn Membri oħra, inkluż iċ-Chairperson, li llum għandha kumitat ieħor filwaqt li inti ovvjament għandek l-impenji tiegħek.

Għalhekk nirringrazzjak talli se nkunu nistgħu nkomplu bid-diskussjoni fi ġranet oħra.

L-ewwelnett dak kollu li se nkun qed ngħid u nistaqsi dwaru rridu li jittieħed f'kuntest ta' sensittività sħiħa għal min qed ibati għax finalment, l-għan finali tagħna huwa li min hu verament batut, bħala pajjiż u bħala soċjetà insibu metodi kif ngħinuh.

U għalhekk wieħed irid jifhem eżatt x'inhi s-sitwazzjoni fis-soċjetà tagħna u rridu nifhmu x'tip ta' faqar qegħdin nitkellmu fuqu għax ovvjament jista' ikun hemm definizzjonijiet differenti imma mbagħad irridu naslu biex insibu s-soluzzjonijiet għal dawn l-isfidi.

Jekk ngħaddi għal ftit kummenti fuq il-Green Paper ikolli ngħid li xi kultant, bejn dak li hemm fiha u bejn diskors li jsir min-naħa tal-Gvern - issa ma nafx jekk hux intenzjonalment jew le - tista' tingħata l-impressjoni li fl-aħħar snin Gvern Nazzjonalista ħalla warajh faqar kbir u faqar li huwa ogħla mill-medja Ewropea.

Tingħata l-impressjoni li Gvern Nazzjonalista ma kellux pjan biex jiġġieled il-faqar filwaqt li Gvern Laburista għandu pjan ġdid sabiex jiġġieled il-faqar.

Jiena naħseb li din l-impressjoni hija ftit 'il bogħod mir-realtà.

Il-fatti juru li taħt Gvern Nazzjonalista r-rata ta' riskju ta' faqar bejn l-2005 u l-2010 dejjem baqgħet taħt il-medja tal-Unjoni Ewropea.

Is-SILC, is-Survey on Income and Living Conditions juri dan u jurih ukoll fil-kuntest li kellek dinja globali - u pajjiżna jifforma parti minnha - li kienet għaddejja minn taqlib kbir.

Ħin minnhom kien hemm żieda marġinali bejn l-2010 u l-2011 li tista' tattribwixxiha anke għal margin of error imma fl-2012 kellek ukoll tnaqqis.

Bażikament is-SILC hija metodu ta' kejl ibbażat fuq id-dħul li huwa importanti.

Allura hawnhekk irridu niċċaraw mill-ewwel - għax ingħatat l-impressjoni li f'dawn l-aħħar ħames snin sar xi diżastru u morna totalment lura - li l-average gross household income żdied minn 16,330 fl-2005 għal 26,764 fl-2012.

Hemmhekk l-income żdied u dan kien żgur frott is-suċċess ekonomiku li kien qed jagħmel pajjiżna minkejja d-diffikultajiet kbar li kien hawn madwar id-dinja kollha.

Dan sar għaliex Gvern Nazzjonalista dak iż-żmien kien fassal u ħaddem diversi strateġiji differenti kontra l-faqar li finalment ġew rikonoxxuti minn din l-istess Green Paper.

Fil-fatt minn kemm ilna li dħalna fl-Ewropa saru madwar ħamsa minn dawn it-tip ta' strateġiji; strateġiji ta' edukazzjoni, il-qafas tal-kurrikulu minimu nazzjonali, l-istrateġija għall-early school leavers li rrid ngħid li mhux biss ġiet addottata bħala strateġija imma anke l-oġġettivi tagħha baqgħu l-istess, edukazzjoni u kura minn kmieni, tluq kmieni mill-iskola, l-istrateġija nazzjonali għaż-żgħażagħ u x-xogħol, il-politika nazzjonali għat-tfal, l-istrateġija għall-anzjani u l-pensjonijiet.

Mela kellek ħafna mill-istrateġiji li hawnhekk qegħdin jissemmew ukoll u qegħdin jibnu fuqhom.

Allura altru milli ma kienx hemm strateġiji!

Tant kien hemm strateġiji tajbin li qegħdin jiġu addottati llum u dik ukoll hija xi ħaġa pożittiva li aħna komplejna nibnu bħala pajjiż fuq dak li sibna.

Ovvjament irridu ntejbu fejn kien hemm xi ħaġa li ma rnexxietx imma rridu nibnu fuq dak li kien hemm qabel ukoll.

THE CHAIRPERSON (Onor. Deborah Schembri): Onor. Puli, jiddispjaċini li kelli niġi issa imma kelli funeral u ma stajtx nasal qabel.

Issa jiena nixtieq li minflok noqogħdu ngħidu aħna l-affarijiet, nagħmlu l-mistoqsijiet lill-mistiedna tagħna għax fuq kollox dik kienet ir-raġuni għalfejn tlabniha biex tiġi hawnhekk.

Jiena interessata li nkun naf x'għandek xi tgħid inti imma ġaladarba għandna lill-Ministru hawnhekk nixtieq li għallinqas nistaqsuha l-mistoqsijiet u nħalluha tweġibna.

Imbagħad inkomplu niddiskutu bejnietna wara.

CLYDE PULI: Jekk tagħtini ftit ċans nagħti kuntest għall-mistoqsijiet li rrid nagħmel.

Naħseb li għandu jkolli dik il-libertà u ċjoè li nagħti kuntest għall-mistoqsijiet li se nagħmel!

THE CHAIRPERSON: Imma nixtieqek tagħmel il-mistoqsija tiegħek.

CLYDE PULI: Kif kont qed ngħid kien hemm numru ta' miżuri li huwa tajjeb li qegħdin jinżammu llum ukoll.

Waħda minnhom hija li se nżiedu ċ-childcare centres.

L-aħħar darba tkellimt – u mhux se nerġa' nitkellem illum – dwar nuqqasijiet fejn m'aħniex nipprovdu childcare centres għal dawk in-nisa li qegħdin jistudjaw.

Issa kif ġie mħabbar fl-aħħar Baġit din se ssir u għalhekk hija miżura li tajjeb li nimbuttawha biex tidħol ħalli jkollna aktar nies li jagħtu kontribut fid-dinja tax-xogħol.

Għandek ukoll it-€300 lill-anzjani, it-tax incentives u affarijiet oħrajn.

Jekk niġi direttament għal din il-Green Paper irrid ngħid li waħda mill-affarijiet li tinkwetani hi li l-istrateġija finali se tkun lesta lejn l-aħħar tas-sena 2015 filwaqt li l-konsultazzjoni fuqha tagħlaq dan ix-xahar.

Jekk dak ikun il-każ.… Imma jekk dak mhux il-każ se nkunu qisna mingħajr boxxla li tiggwidana f'dak li huwa l-implimentazzjoni ta' diversi policies soċjali.

U allura wieħed irid jara hemmhekk x'se nkunu qegħdin nagħmlu.

THE CHAIRPERSON: Onor. Puli, jekk jogħġbok ejja għall-mistoqsija.

CLYDE PULI: Mill-kumplament naħseb li huwa tajjeb li l-Green Paper terġa' tagħmel din l-analiżi dwar fejn qegħdin fl-affarijiet.

Naħseb li dik hija xi ħaġa li trid issir kontinwament.

Min-naħa tiegħi xtaqt li kien hemm aktar leadership fiha, fis-sens li tipproponi ideat ġodda hi stess għax jien għandi l-impressjoni li din il-Green Paper, iktar milli tipproponi affarijiet ġodda hi, aktar qiegħda tistenna mingħand ħaddieħor.

Fil-fatt ħin minnhom din il-Green Paper tgħid li dan huwa s-sehem tal-Gvern u li minn hawn 'il quddiem se tkun qiegħda tistenna li jgħidulha n-nies u l-NGOs.

Ħalli ngħaddi biex nagħmel numru ta' mistoqsijiet.

Hemmhekk Ministru tajtek kuntest tal-ħsebijiet tiegħi fuq din il-Green Paper.

Professor Mullard huwa wieħed milli kitibha din il-Green Paper hux hekk?

Kien hemm oħrajn li ħadu sehem fiha?

MARIE LOUISE COLEIRO PRECA: Fil-verità Professor Mullard kien ukoll iċ-Chairperson tal-Working Group tekniku li ġabar ir-riċerka għall-konsultazzjonijiet kollha flimkien.

CLYDE PULI: Lil min kien jinkludi aktar?

MARIE LOUISE COLEIRO PRECA: Kien hemm ovvjament Dr Yana Mintoff, is-Sur Frans Camilleri u numru ta' ekonomisti oħra li m'iniex niftakar isimhom bħalissa.

Kellna wkoll lis-Sur Mario Vassallo li huwa Soċjoloġista u kien hemm nies oħra minn ġod-dipartimenti tal-Edukazzjoni u s-Saħħa.

Saru wkoll ħafna konsultazzjonijiet, jiġifieri kien Working Group tekniku li kellu jiġbor kollox fih.

Allaħares ngħoddu s-sigħat li ttieħdu biex saru l-konsultazzjonijiet, ir-riċerki u l-istudji kollha.

CLYDE PULI: Ħalli ngħaddi għal mistoqsija oħra.

Il-programm elettorali tal-Partit Laburista 2013-2018 f'paġna 80, taħt it-titlu "Naqtgħu l-faqar", – fil-fatt inti din tagħmilha wkoll fil-presentation tiegħek - f'punt 57 qed jingħad hekk; "Gvern iggwidat mill-valur tal-ġustizzja soċjali jaħdem attivament biex il-faqar, kemm dak magħruf u kemm dak moħbi, jerġa' jiġi eradikat darba għal dejjem minn pajjiżna.".

Imbagħad f'punt 58 tal-istess kapitlu qed jingħad hekk; "Nagħtu l-akbar importanza lill-ġlieda tal-faqar fost it-tfal, inkluż dak relattiv, biex neqirduh għal kollox u darba għal dejjem.".

Ovvjament dan huwa kliem li wieħed ma jistax joġġezzjona għalih.

Din il-Green Paper li eventwalment trid issir strateġija kontra l-faqar, se tkun qiegħda twassal biex tinżamm din il-wegħda, u ċioè li neqirdu l-faqar għal kollox u darba għal dejjem?

Jekk naċċettaw il-kalkolu tal-faqar kif qed jiġi definit fl-istess Green Paper – biex ma nħawdux definizzjonijiet – u nikkwantifikaw il-faqar eżatt bl-istess kalkolu ta' bħalissa, jiġifieri dak l-istess kalkolu li qiegħda tagħmel inti, inkun korrett li nassumu li sa tmiem din il-leġiżlatura, jiġifieri sas-sena 2018 se jkun qed jiġi eradikat il-faqar u l-esklużjoni soċjali, jiġifieri minn 88,000 għal bażikament 0 nies foqra?

THE CHAIRPERSON: Ħalli nagħtu ċans lill-Ministru twieġeb.

CLYDE PULI: Ħu paċenzja u ħallini nagħmel il-mistoqsija!

THE CHAIRPERSON: Le, m'inix se nieħu iktar paċenzja!

CLYDE PULI: Għamilt nofs siegħa nistennik fil-vojt, nippassiġġja waħdi u nitkellem waħdi!

Issa agħtini ċans biex nagħmel il-mistoqsijiet!

THE CHAIRPERSON: Issa jiddispjaċini li xi ħadd mill-familja tiegħi miet fi żmien meta ma kienx propizju għalik!

CLYDE PULI: Imma stajt tibgħat lil xi ħaddieħor minflokok ħalli nkunu nistgħu nibdew.

U mhuwiex dak il-punt.

THE CHAIRPERSON: Jiena qiegħda ngħidlek biex nagħmlu mistoqsija u risposta.

Agħti ċans lill-Ministru tagħti t-tweġiba tagħha.

(Interruzzjonijiet) Onor. Puli, agħti ċans lill-Ministru tagħti r-risposta għax nitfilek il-microphone!

CLYDE PULI: Il-mistoqsijiet li għandi huma kollha relatati ma' dan it-target.

Issa jekk taħseb li għandek tiċċensurani, iċċensurani!

THE CHAIRPERSON: Agħti ċans lill-Ministru tirrispondi.

Aħna ġibna lill-Ministru hawnhekk biex tagħmlilha l-mistoqsijiet.

CLYDE PULI: Imma għadni għaddej bl-istess mistoqsija u ma tistax tgħidli inti kif inhi l-mistoqsija li rrid nagħmel!

Jien għadni għaddej bl-istess mistoqsija.

THE CHAIRPERSON: Agħmlilha l-mistoqsija u agħtiha ċans tirrispondi.

CLYDE PULI: Se nibqa' ngħid għax għadni għaddej mal-istess mistoqsija.

THE CHAIRPERSON: Diġà għamiltilha xi tliet mistoqsijiet mill-ewwel 'l hawn!

CLYDE PULI: Qiegħed nistaqsi fuq it-target stabbilit biex nipprova nirbaħ fil-ħin.

Imma ma jimportax, jekk tridu li noqogħdu nagħmlu interrogatorju waħda waħda, nagħmluhom hekk ukoll!

Jien qed nitkellem fuq target stabbilit u ċioè dak ta' żero nies fil-faqar.

THE CHAIRPERSON: Onor. Puli, għamel il-mistoqsija għax nitfi l-microphone!

CLYDE PULI: Meta tħoss li għandek tiċċensurani, iċċensurani!

Diġà ipprovajt tagħmel hekk l-aħħar darba.

It-target huwa żero.

Qegħdin ngħidu li l-faqar se nirradikawh darba għal dejjem f'leġiżlatura.

Se jintlaħaq dan it-target?

Jekk qegħdin titkellmu – biex nitfagħha f'dan il-kuntest – fuq 22,000 ruħ li se jinqatgħu minn fuq il-lista tal-faqar sal-aħħar tas-sena 2015 u t-target sal-2018 huwa żero, kemm sena b'sena se jonqos sa dakinhar?

MARIE LOUISE COLEIRO PRECA: L-ewwelnett se nagħmel ftit affarijiet ċari fil-kuntest ta' dak li ntqal hawnhekk.

Green Paper mhijiex dokument tal-Gvern u għalhekk tissejjaħ hekk.

Issa ladarba titla' quddiem il-Kabinett issir dokument tal-Gvern.

L-Onor.

Puli qal li din il-Green Paper donnha li kienet qed tippreżenta s-sehem tal-Gvern u li minn issa 'l quddiem se tħalli f'idejn in-nies.

CLYDE PULI: X'tgħid il-Green Paper u mhux jien!

MARIE LOUISE COLEIRO PRECA: Onor. Puli, ħu paċenzja u ħallini nwieġbek.

Tista' ma taqbilx miegħi imma għallinqas ħallini nispjega.

Din hija ġabra ta' konsultazzjonijiet, studji u riċerka flimkien u aħna riedna nagħmluha f'kuntest ta' Green Paper biex naraw jekk l-interpretazzjoni ta' dak li qalulna n-nies hijiex dak li xtaqna.

Imma ovvjament għandek ukoll l-input tal-professjonisti, tal-ispeċjalisti u tal-esperti li permezz ta' din il-Green Paper qed jippreżentaw a number of policy options.

Mela hawnhekk qatt ma stajna niġu bi Green Paper u nippreżentaw xi ħaġa fatta għax jekk hi xi ħaġa fatta ma tagħtix opzjonijiet.

Mela riedna nkomplu noħolqu diskussjoni għaliex l-issue tal-faqar mhijiex issue fejn nagħmlu dokument u ngħidu issa daqshekk.

Fil-fatt anke ladarba jkollna d-dokument u l-policies kollha f'posthom u jkunu qegħdin jiġu implimentati, xorta waħda rridu nibqgħu nimmonitorjaw u nkejlu l-ħin kollu.

Jekk ma nagħmlux hekk il-faqar jaf ifiġġ rasu f'forom differenti.

U din żgur li hija xi ħaġa li tgħallimniha mix-xogħol kollu li għamilna u minn dak kollu li osservajna.

Issa l-Partit Laburista, fil-manifest elettorali tiegħu - l-Onor.

Puli kkwota l-punti 57 u 58 li jitkellmu fuq il-faqar – qal ċar u tond li gvern ġdid, iggwidat mill-valur tal-ġustizzja soċjali, se jaħdem attivament fuq din il-kwestjoni.

So we're talking over a process li ma jista' jieqaf qatt għax jekk illum ngħidu li l-faqar eradikajnih u l-għada ma nagħtux kasu aktar, dan se jerġa' jitfaċċa.

Mela aħna impenjati l-ħin kollu biex dan il-faqar neqirduh u nassiguraw li ma jfiġġ minn imkien.

Tajjeb ngħidu wkoll kif ġiet din l-issue tal-istrateġija tal-faqar.

Jiena hawnhekk qiegħda nitkellem fuq il-fatti għax huwa importanti li npoġġu l-fatti f'posthom.

Dan il-pajjiż ġie mitlub mill-Kummissjoni Ewropea bħala ex ante conditionality marbuta mal-funding period tal-2013-2020 li jagħmel strateġija kontra l-faqar u l-esklużjoni soċjali għax il-faqar f'pajjiżna kien qed jiġi mmonitorjat b'tali mod li ż-żieda fir-rata tar-riskju tal-faqar kienet qiegħda tikber inkrimentalment, tant li l-istatistika turina li mill-2006 sal-2012 in-numru ta' persuni f'riskju ta' faqar f'pajjiżna u l-esklużjoni soċjali kibru minn 76,000 fl-2006 għal 93,783 fl-2012.

Dik tfisser żieda ta' 23.4%.

Kif kont qiegħda ngħid dan kien qed ikun immonitorjat mill-Kummissjoni Ewropea u lill-Malta għamlitilha din l-ex ante conditionality li bilfors trid tagħmel strateġija kontra l-faqar u l-esklużjoni soċjali għax rabtitha mal-funding period għal dan il-perijodu tas-seba' snin li ġejjin.

Mela li kieku ma kkommettejniex ruħna bħala partit, bl-aspirazzjoni tal-gvern, sabiex neradikaw il-faqar u konna qegħdin nagħmlu l-monitoring tagħha, l-Unjoni Ewropea kienet qiegħda tagħmel il-monitoring tagħha u kienet qiegħda tgħidilna li se tikkondizzjonalna l-funding tagħna u torbotha ma' din l-istrateġija.

Tajjeb ngħidu wkoll li meta l-gvern preċedenti ġie mitlub biex jagħti target ta' kemm beħsiebu jnaqqas il-faqar f'pajjiżna sal-2020, dan kien ta t-target ta' 6,500.

Għalina dak it-target quddiem dawn il-fatturi kollha kien target dgħajjef wisq u qatt ma stajna nieħduh on board.

U allura, apparti l-iżvilupp ta' din l-istrateġija tal-Green Paper u affarijiet oħra, bdejna mill-ewwel sabiex noħolqu paripassu inizjattivi kontra l-faqar.

Tajjeb ngħidu li f'pajjiżna għandna wieħed minn kull tliet itfal li huma f'riskju ta' faqar.

CLYDE PULI: Ministru dan id-dettall nafuh għaliex qiegħed miktub hawnhekk.

Issa jien għamilt mistoqsija speċifika…

THE CHAIRPERSON: Onor. Puli, biex tagħmel mistoqsija l-ewwel trid tagħti ċans lill-Ministru tirrispondi.

MARIE LOUISE COLEIRO PRECA: Mela l-argumenti mhux jien irrid niżviluppahom?!

Li kieku kelli bżonn l-għajnuna kont nitlob l-għajnuna.

THE CHAIRPERSON: Onor. Puli, agħti ċans lill-Ministru tirrispondi!

Għandna lill-Ministru bħala mistiedna f'dan il-Kumitat.

CLYDE PULI: Jiġifieri din għalik mhux qed tieħu fit-tul?!

THE CHAIRPERSON: Jiena meta xi ħadd inġibu hawnhekk biex jirrispondi u jkun qed jirrispondi, nassumi li qed jagħmel dak li ġibtu għalih.

CLYDE PULI: Dan ir-rapport jiena qrajtu u qed nassumi li inti għamilt bħali.

MARIE LOUISE COLEIRO: Bir-rispett kollu qed inwieġeb għaliex stabbilejna ċertu target u dak li qiegħda ngħid huwa marbut mal-mistoqsija li għamiltli.

Jiena nixtieqek tagħtini l-opportunità nispjega l-affarijiet fil-kuntest ta' fejn wasalna.

CLYDE PULI: Kont se nasal fuqha dik ukoll imma rrid inkun naf jekk hux se jintlaħaq dak it-target?

THE CHAIRPERSON: Onor. Puli, jekk jogħġbok agħti ċans lill-Ministru tirrispondi.

MARIE LOUISE COLEIRO PRECA: Għaliex wasalna għall-mira ta' 22,000 li żgur se nnaqqsulhom id-degree tal-faqar tagħhom?

Aħna evalwajna li għandna żewġ gruppi li huma fost l-aktar vulnerabbli f'dan il-pajjiż; il-grupp tat-tfal fejn għandna wieħed minn kull tlieta fir-riskju tal-faqar u l-grupp tal-anzjani fejn għandna wieħed minn kull ħamsa li qegħdin fir-riskju tal-faqar.

Personalment lanqas naqbel li ngħidulhom li qegħdin fir-riskju tal-faqar u se nispjega għaliex.

L-istess indikaturi soċjali tagħna mhux qed juruna l-istampa vera tas-sitwazzjoni proprja li għandna.

Għaliex qiegħda ngħid dan?

X'inhi l-linja tal-faqar?

Fejn hi l-benchmark tal-faqar?

Din hija l-median equivalised income maħduma bis-sistema tal-OECD.

Il-median equivalised income - u dan issa ġie maħdum mill-ġdid – fl-2012 kien ta' 6,869 u dak huwa l-benchmark tal-poverty line.

Issa aħna qegħdin nikkalkulaw li qisu qiegħed 7,151.

Ejja ħalli nieħdu l-benchmark uffiċjali tas-Survey on Income and Living Conditions.

THE CHAIRPERSON: 7,151 illum il-ġurnata?

Ejja nieħdu l-benchmark tas-SILC għax dak huwa l-uffiċjali li għandna avolja aħna ħdimnih internament ukoll.

Issa dak uffiċjali qiegħed €6,869.

Mela kull min jaqa' taħt is-6,869 mhuwiex fir-riskju tal-faqar imma qiegħed fil-faqar.

Għandna 13,000 tifel u tifla li jgħixu f'familji li għandhom income ta' €6,500 fis-sena; mela għandna 13,000 tfal li żgur qed jgħixu fil-faqar.

Imbagħad għandna koppji - u allura trid taqbad iċ-ċifra ta' €6,869 u skont l-OECD ratio trid tagħmlu times 1.5 - li jgħixu bi €8,800 fis-sena.

Jiġifieri aħna nikkalkolaw li dawk il-koppji suppost għandhom madwar €10,000 biex ikunu mal-benchmark tal-faqar.

Mela dawk il-koppji li jkunu fuq il-minimum wage u ma jaqilgħux tal-inqas €10,000 qegħdin fil-faqar ukoll għax min imiss mal-€10,000 qiegħed fir-riskju tal-faqar.

Għandna 3,000 tfal li jgħixu f'familji li jaqilgħu €8,800 fis-sena u dak ifisser li dawn it-tfal ukoll qegħdin fil-faqar.

Mela hemmhekk diġà qed nitkellmu fuq 16,000 tfal, li filwaqt li jgħidulna li qegħdin f'riskju ta' faqar, meta nużaw ir-rigi kollha, kemm tal-Unjoni Ewropea kif ukoll tal-OECD, qed naraw li dawn jaqgħu taħt il-linja tal-faqar.

Imbagħad għandna 8,000 anzjan li jgħixu b'€6,500 fis-sena u li allura wkoll huma foqra għax jaqgħu taħt is-€6,869.

Dak huwa l-median equivalised income ppubblikat mis-SILC fl-2012.

U għalhekk li aħna nitkellmu fuq dawk it-22,000 li huma fil-faqar u mhux fir-riskju tal-faqar.

Aħna nħobbu nħarsu lejn l-affarijiet kif inhuma u mhux ninħbew minnhom.

Għamilna sfida kbira magħna nfusna imma ninsabu determinati u mhux qed nibżgħu minnha.

Filwaqt li f'din il-Green Paper ma ssibx miżuri konkreti, il-miżuri konkreti huma ppreparati u qegħdin nistennew il-feedback ħalli jekk ikun hemm bżonn, nippreparaw iktar.

Nerġa' ngħid li aħna mhu qed naqtgħu qalbna xejn li t-22,000 f'sentejn - mill-2014 sal-aħħar tal-2015 – innaqqsuhom mentri ħaddieħor kien se jieħu seba' snin biex jinżel għal 6,500!

Għalina dik iċ-ċifra kienet dgħajfa wisq u mhuwiex impenn qawwi biżżejjed.

Issa ħalli nikkwota x'irċevejna fit-30 ta' Jannar fuq dik li hija child poverty mill-Unjoni Ewropea biex tkunu tafu x'sibna aħna ma' wiċċna.

CLYDE PULI: Jekk ma jimpurtax jien se nerġa' niġbed l-attenzjoni.

Ħalli ngħidlek għaliex għamilna dawk it-targets.

CLYDE PULI: Jekk m'aħniex se nwieġbu l-mistoqsijiet ...

MARIE LOUISE COLEIRO PRECA: Jiena weġibtek issa fuq it-targets.

CLYDE PULI: Il-mistoqsija ma kenitx fuq it-targets.

Dik kont għadni lanqas wasalt għaliha imma kont se nistaqsihilek ukoll.

Imma jimporta naqraha din!

THE CHAIRPERSON: Onor. Puli, agħti ċans lill-Ministru biex twieġeb.

CLYDE PULI: Għamilt mistoqsija ċara li bl-ebda mod mhi qiegħda tiġi mwieġba!

MARIE LOUISE COLEIRO PRECA: Tibżax, jekk ma weġibtekx erġa' għamilha!

CLYDE PULI: Hekk se jkolli nagħmel!

MARIE LOUISE COLEIRO PRECA: Ħalli ngħidilkom x'ħadna mingħand l-Unjoni Ewropea.

Dan huwa ċ-ċertifikat li għandna mill-Unjoni Ewropea!

Dawn iridu jitkellmu magħna għax komplew jaraw l-iżvilupp.… (Interruzzjonijiet) Din l-ittra hija datata 30 ta' Jannar u waslet għax kienu qed isegwu dak li konna qegħdin ngħidu issa fuq it-targets il-ġodda li għandna tat-22,000.

Issa dawn qalulna li jridu jitkellmu magħna għax qed jaraw li hemm a renewed commitment min-naħa tal-Gvern Malti.

Issa din it-tip ta' CSR xi tfisser?

Din tfisser ġibda fil-widna għax kif għandna s-CSR fuq l-issue tad-deficit fil-pajjiż, bl-excess deficit procedure, u kif għandna kummenti fuq is-CSR fuq il-pensjonijiet, u din qalha l-gvern preċedenti …

CLYDE PULI: Ministru, jekk trid li nitkellmu fuq l-excessive deficit procedure nistgħu wkoll imma xorta waħda l-mistoqsija tiegħi għadek ma weġibthiex.

MARIE LOUISE COLEIRO PRECA: Imma jien qed inwieġbek u qed ninformak ukoll!

CLYDE PULI: Le, m'intix tweġibni.

MARIE LOUISE COLEIRO PRECA: Naħseb li inti trid tkun taf x'qed jgħidulna l-Ewropa ħalli tkun taf f'liema kuntest aħna qegħdin naħdmu.

Dan mhux qiegħda ngħidu jien biex nitkessaħ imma qiegħda nsemmi l-fatti u jekk tridu nista' nagħtikom kopja tagħha din għax m'hemmx ħabi fuqha.

THE CHAIRPERSON: Nixtieq nagħmel mistoqsija lill-Ministru.

CLYDE PULI: Jien għadni għaddej fuq din il-mistoqsija u għadni għaddej bil-complaint tiegħi … (Interruzzjonijiet)

THE CHAIRPERSON: Onor. Puli tista' tistenna sekonda?!

CLYDE PULI: Sinjura President, sal-ġimgħa li għaddiet inti lanqas kont konvinta li għandek iġġib lil xi ħadd biex nagħmlulu l-mistoqsijiet tant ma kellekx x'tistaqsi!

U jien għedtlek li kelli ħafna mistoqsijiet x'nagħmel.

THE CHAIRPERSON: Onor. Puli ħu ftit paċenzja.

Xi darba kont tmexxih inti dan il-Kumitat imma llum jien qiegħda mmexxih.

CLYDE PULI: Nista' inlesti din il-mistoqsija?

Jiena kont nagħti spazju lil kulħadd għal numru twal ta' laqgħat.

Jien għad fadalli x'nistaqsi fuq din il-mistoqsija.

Għaliex se tiżvijani minn fuqha?

Għaliex qed tiddejqu twieġbuha din il-mistoqsija?

Din hija mistoqsija sempliċi.

Sas-sena 2018 se tilħaq it-target li teradika l-faqar minn pajjiżna?

Kienet gimmick dik li għamiltu fil-programm elettorali?

Weġibni iva jew le.

Din hija mistoqsija sempliċi u qed nistenna risposta sempliċi.

Sal-2018 it-targets se jintlaħqu jew le?

U jekk iva kif se jintlaħqu?

Imbilli tgħidli t-targets tal-gvern preċedenti mhux se tirrispondini għax illum hemm gvern ieħor.

Il-gvern preċedenti tilef b'36,000 u issa hawn gvern ġdid.

Tista' tgħidli jekk it-targets humiex se jintlaħqu sal-2018?

Iva jew le.

THE CHAIRPERSON: Onor. Puli, tista' tagħti ċans lil ħaddieħor?!

MARIE LOUISE COLEIRO PRECA: Kieku qegħdin niddibattu f'każin politiku nifhem din l-attitudni imma mhux hawnhekk!

(Interruzzjonijiet)

CLYDE PULI: Mela weġibni b'mod sempiċi!

MARIE LOUISE COLEIRO PRECA: M'hemmx mod sempliċi kif tista' twieġeb.

THE CHAIRPERSON: Onor. Puli, ħu paċenzja u kkalma daqxejn!

CLYDE PULI: Jimporta tieqaf tinterrompi?!

MARIE LOUISE COLEIRO PRECA: Onor. Puli jiena qiegħda ninterrompi?

CLYDE PULI: Le mhux lilek qed ngħid Ministru.

THE CHAIRPERSON: Qed nipprova nkellem lill-Ministru u għadek ma waqaftx biex jien nagħmel il-mistoqsija tiegħi!

CLYDE PULI: Qed nipprova nieħu risposta għax għandi bżonnha biex inkun nista nieħu pożizzjoni.

THE CHAIRPERSON: Irrid nagħmel mistoqsija fuq dak li kienet qiegħda ssemmi l-Ministru.

Jimporta tagħtini ċans?

Issa mbagħad agħmel il-mistoqsija tiegħek wara.

CLYDE PULI: Jiġifieri ma tridhiex it-tweġiba tiegħi!

L-aħħar darba ma ridtx li tiġi l-Ministru u llum ma tridx tisma' it-tweġiba għall-mistoqsija tiegħi!

THE CHAIRPERSON: Ħu paċenzja u stenna ftit.

CLYDE PULI: Din hija forma oħra ta' ċensura.

THE CHAIRPERSON: Lanqas se nagħti kas li qed tipprova twaqqaf lil dan il-Kumitat milli jmexxi serenament din il-laqgħa!

CLYDE PULI: M'għandix dubju li m'intix tagħti kas!

THE CHAIRPERSON: Ministru, inti għadek kif għedtilna li kien hemm dan it-target ta' 6,500 sas-sena 2020 u li issa t-target inbidel għal 22,000 għas-sentejn li ġejjin?

Qegħdin ngħidu sal-aħħar tas-sena 2015 u se nitkellmu ċar.

THE CHAIRPERSON: Min jisma' dawn in-numri - jiena l-ewwel waħda – se jsib li hemm diskrepanza tremenda.

Il-Gvern, b'dak li qiegħed jipproponi jew jistenna biex jiġi propost ħalli kulħadd jagħmel l-almu tiegħu, huwa fattibbli?

MARIE LOUISE COLEIRO PRECA: Li se nagħmlu huwa dan; l-ewwelnett se nagħmluha ċara.

Aħna dħalna sew fl-issue u mhux se nagħmluha biex naqdu xi dues mal-Kummissjoni.

Għalina din mhijiex perċezzjoni imma realtà.

Mela x'qegħdin ngħidu?

Jiena spjegajt min huma dawn it-22,000 u għaliex għażilna lilhom.

Sadanittant, sal-aħħar tal-2015, bil-miżuri li għandna dawn żgur se nkunu tellajnihom mill-faqar għax dawn mhux f'riskju ta' faqar qegħdin imma jinsabu diġa' fil-faqar.

U diġa' tajt spjegazzjoni għalfejn qed ngħidu li huma fil-faqar.

Sadanittant mhux inizjattiva waħda se jkun hemm imma se jkun hemm diversi inizjattivi li jibnu fuq xulxin.

Mela allura t-tama tagħna hi li sal-2015 intellgħu lil dawn it-22,000 'il fuq mil-linja tal-faqar.

Nista' inserrħilkom raskom li fil-ġimgħat li ġejjin se nkunu qegħdin nitkellmu fuq inizjattivi tajbin u jekk veru għandna għal qalbna li ma narawx nies ġenwini jbatu, b'mod speċjali tfal u anzjani li huma l-aktar żewġ gruppi vulnerabbli f'pajjiżna, allura għandna nieħdu gost u għandna nħossuna sodisfatti li qed nagħmlu xi ħaġa flimkien.

Nixtieq li nħossuna li we are owning, u kien għalhekk li ħadna dan il-proċess ta' konsultazzjoni fit-tul għax il-faqar mhuwiex ta' min qed ibatih biss imma huwa ta' kulħadd, ta' kull taxpayer, ta' kull negozjant u ta' kull employer.

Aħna riedna li fuq din immorru flimkien u għalhekk semmejnih "Ningħaqdu kontra l-faqar" għax jekk m'aħniex se ningħaqdu flimkien, il-faqar se jibda jfiġġ minn kullimkien u ma rriduhx li jfiġġ.

Kien proprju għalhekk li wżajna l-kelma qawwija "neradikaw" għax teradika meta inti tagħmel xi ħaġa assoluta u biex nagħmluha assoluta rridu nkunu flimkien fuqha; kemm min hu sinjur u kemm min qed ibati.

Min hu sinjur u għandu biżżejjed biex jgħix u għandu l-mezzi kollha biex jimxi 'l quddiem, irid iħoss u jġorr il-parti tiegħu.

Għaliex qiegħda ngħid hekk?

Għax min hu fqir ma joħloqx domanda fil-pajjiż u allura min qiegħed joffri s-supply ma jistax jagħmel supply kemm jixtieq hu biex ikabbar il-profitt.

Ejja ngħidu għal min qiegħed għall-profitt biss ħalli neskludi nies oħra li jġorru corporate social responsibility, etc. Imma dak ukoll, mingħajr ma jammetti, qed iġorr ir-responsabilità.

Jiena hawnhekk mhu qiegħda ngħid xejn ta' barra minn hawn u din hi r-raġuni għalfejn aħna mxejna b'dan il-mod u wżajna dan il-proċess biex inġibu lil kulħadd on board.

Let's get on board u ma ninħlewx in the political fray għax b'dan il-mod mhux se naslu biex noħolqu affarijiet ġenwini imma se noqogħdu nintilfu fuq xulxin, fejn jien ngħid ħaġa, xi ħaddieħor li mhux togħġbu l-biċċa tiegħi se jirrispondi lura, imbagħad jien se nerġa' ngħid xi ħaġa oħra.

U sadanittant inkunu qegħdin inkissru minflok nibnu.

THE CHAIRPERSON: L-Onor.

CLYDE PULI: Ministru, lil hinn mill-interpretazzjonijiet kollha, jiena għedtlek li m'iniex beħsiebni noqgħod inwieġeb ħafna fuq dak li seħħ qabel, fuq dak li hemm issa, kif u x'fatta u interpretazzjonijiet.… (Interruzzjonijiet)

THE CHAIRPERSON: Onor. Puli, inti l-mistoqsija trid tagħmel u l-Ministru twieġeb.

CLYDE PULI: Għalfejn se tibqa' tinterrompini!

Ħu paċenzja!

THE CHAIRPERSON: Għax lill-Ministru stedinniha biex twieġeb il-mistoqsijiet tagħna.

Mela allura inti trid tagħmel mistoqsija.

CLYDE PULI: Mela ħalli lill-Ministru twieġeb l-affarijiet li qiegħed nistaqsiha jien!

Ħu paċenzja u tibqax tiċċensurani u ttellifni.

Lil hinn mill-interpretazzjonijiet kollha li, kif qed tgħid inti Ministru, nistgħu naqblu u nistgħu ma naqblux, inti issa għadek kif ammettejt, bin-nuqqas tat-tweġiba tiegħek, li t-targets ta' eradikazzjoni ta' povertà m'intix se tilħaqhom u ma tafx kif!

MARIE LOUISE COLEIRO PRECA: Imma m'għandekx dritt tinterpreta u tivvinta l-affarijiet hekk!

CLYDE PULI: Inti ma weġibtx il-mistoqsija tiegħi u allura jekk tħallili r-risposta vaga se jkolli ninterpretaha jien.

MARIE LOUISE COLEIRO PRECA: Jiena stennejt li hawnhekk se noħolqu diskussjoni sana u li se tiġi inti 'l quddiem ħalli fejn tara xi grey areas tgħidilna dwarhom.

CLYDE PULI: Imma trid tweġibna biex noħolqu diskussjoni sana.

Ħu paċenzja u wieġeb il-mistoqsija tiegħi.

Il-Ministru mhux qed tagħtina garanzija li sal-2018 - kif wegħdet fil-programm elettorali - se teradika l-faqar.

MARIE LOUISE COLEIRO PRECA: Imma għaliex qed tgħid hekk?!

Ma tafx x'inti tgħid!

Għamilt statement u fuqu se nagħmillek il-mistoqsija.

Inti għedt hekk; "Jiena m'għandix miżuri konkreti f'din il-Green Paper".

Bir-rispett kollu imma issa le.

Ħu paċenzja Onor. Puli!

CLYDE PULI: Ministru, għidli x'għedt eżattament?

MARIE LOUISE COLEIRO PRECA: Taf x'għedt.

Fil-kas isma' ir-recording għax bilfors li ma kontx moħħok hawn!

CLYDE PULI: Issa nisimgħu r-recording u nġibu t-transcript.

THE CHAIRPERSON: Onor. Puli nitolbok biex tagħmel il-mistoqsija.

MARIE LOUISE COLEIRO PRECA: Fil-ġimgħat li ġejjin jekk Alla jrid se tisma' bil-miżuri konkreti.

CLYDE PULI: Mela allura mhux tajjeb qed ngħid?

Din il-Green Paper ma fihiex miżuri konkreti.

Allura x'qed tgħidu differenti?

THE CHAIRPERSON: Għax din hija Green Paper.

La ma kontx komda li titkellem...

THE CHAIRPERSON: Ħu paċenzja Onor. Puli!

CLYDE PULI: Qed nipprova nagħmel mistoqsija!

THE CHAIRPERSON: Onor. Puli, ma tistax tagħmel mistoqsija b'dak il-mod lil xi ħadd li ġie hawnhekk bħala mistieden ta' dan il-Kumitat!

CLYDE PULI: Skużi, kif se tiġi tgħidli int kif irrid nagħmel il-mistoqsija?!

Ma tridx tiktibili inti l-mistoqsija għal li jista' ikun?!

Min inti biex tgħidli kif irrid nagħmilha l-mistoqsija?!

Jien irrid niċċara l-affarijiet.

Dan x'mod hu kif immexxu kumitat?!

THE CHAIRPERSON: Irid ikollok ċertu dekor dwar kif tagħmel mistoqsija lill-Ministru!

CLYDE PULI: Il-Ministru għadha kemm reġgħet ammettiet...

THE CHAIRPERSON: Agħmel il-mistoqsija għax hawn ħaddieħor li jrid jagħmel il-mistoqsijiet tiegħu.

CLYDE PULI: Se nagħmel il-mistoqsija.

Il-Ministru għadha kif reġgħet ammettiet....

Ħu paċenzja u rtira dan id-diskors!

Aqra t-transcript u tara kif qiegħda tgħid li l-miżuri mhumiex qegħdin f'din il-Green Paper imma se tiġi bihom aktar 'il quddiem.

MARIE LOUISE COLEIRO PRECA: Jien ma ġejtx hawnhekk biex naħli ż-żmien.

CLYDE PULI: Għadek kemm għedt li se tiġi biha 'l quddiem.

Għax qed tgħid li ħallejt dan iż-żmien biex tiġi bil-miżuri konkreti.… Jien u sħabi wkoll nieħdu gost niddiskutu u rrid ngħidlek li fuq miżuri konkreti tista' tara t-transcript tal-ġimgħa li għaddiet!

Anke sħabek tan-naħa tal-Gvern bħali qalu!

ANTHONY AGIUS DECELIS: Sinjura President, għidlu jissostanzja fejnhom sħabi tan-naħa tal-Gvern li pprovaw jagħtu dik l-impressjoni!

ANTHONY AGIUS DECELIS: Hux tara t-transcript!

Mela hawnhekk ġejna biex noqogħdu qisna ġo ħanut tas-sale u nargumentaw fil-vojt!

CLYDE PULI: Nista' nagħmel mistoqsija?!

THE CHAIRPERSON: Onor. Puli ejja għall-mistoqsija.

ANTHONY AGIUS DECELIS: Ħafna paroli fil-vojt biex naħlu l-ħin ta' kulħadd!

CLYDE PULI: Jekk hu hekk għaliex ħriġt biċ-ċifra ta' €10 miljun?!

L-€10 miljuni fuqiex inhuma bbażati?

MARIE LOUISE COLEIRO PRECA: Fuq miżuri oħra imma mhux se ngħidlek illum x'inhuma għax hemm proċess…

CLYDE PULI: Dan li qed nipprova nifhem.

Huma miżuri ġodda u allura qiegħda taħbili l-informazzjoni.

MARIE LOUISE COLEIRO PRECA: U x'naħbilek!

(Interruzzjonijiet) X'għarukaża!

THE CHAIRPERSON: Onor. Puli, ħu paċenzja u ibdel l-attitudni tiegħek.

CLYDE PULI: Is-somma ta' €10 miljuni huma marbutin ma' dak li diġà tħabbar fil-Baġit?

Qiegħed nistaqsi għax mhijiex ċara u rrid nipprova nifhem.

MARIE LOUISE COLEIRO PRECA: €10 miljuni f'inizjattivi li jekk Alla jrid tkun taf bihom minn hawn u ftit ieħor.

Serraħ rasek.

Jekk inti għandek dan l-inkwiet nista' inserraħlek rasek.

CLYDE PULI: Grazzi talli serraħtli rasi.

MARIE LOUISE COLEIRO PRECA: Jekk Alla jrid sal-aħħar tal-2015, kuntrarju għas-6,500 f'seba' snin, se jkun hemm 22,000 f'sentejn li jkunu bdew telgħin sew 'il fuq.

CLYDE PULI: Jiġifieri dan ifisser li inti għadek qed tikkonsulta u li hawnhekk in-nies u l-Membri Parlamentari raw biss il-Green Paper u li inti, minkejja li qiegħda tikkonsulta, diġà għandek il-miżuri f'moħħok u se tagħmel lilhom lil hinn mill-konsultazzjoni li qiegħda ssir!

MARIE LOUISE COLEIRO PRECA: Allaħares le!

U diġà għandna l-miżuri f'posthem.

Jiena naħseb li ma fhimtx il-Baġit għax ma ndunajtx x'qed jiġri.

Il-verità hi li l-miżuri kontra l-faqar diġà qegħdin in vigore proprju minn dan il-Baġit.

Pereżempju nhar is-Sibt li għadda… (Interruzzjonijiet)

CLYDE PULI: Imma lil hinn minn dan, €10 miljuni se jmorru għal dawk jew għal affarijiet oħra?

MARIE LOUISE COLEIRO PRECA: Se ngħidlek.

THE CHAIRPERSON: Onor. Puli, agħti ċans lill-Ministru tirrispondi.

ANTHONY AGIUS DECELIS: Naħseb li inti tmexxi bil-management by crisis u għalhekk tinsab maħsud!

MARIE LOUISE COLEIRO PRECA: Għandek €10 miljuni speċifikament għall-faqar, jiġifieri m'għandhom xejn x'jaqsmu mal-Baġit t'issa imma huma €10 miljuni ddedikati sabiex nindirizzaw il-faqar.

U jekk Alla jrid inkunu nafu aktar fuqhom minn hawn u ftit taż-żmien ieħor.

Però tajjeb li tkun taf x'għamilna fil-Baġit li għadda u dawn semmejnihom ukoll fil-preżentazzjoni.

L-ewwelnett fi ftit ġimgħat oħra se jkollna għall-ewwel darba f'pajjiżna daycare centres b'xejn aċċessibbli għal kulħadd biex ninkoraġġixxu lill-ġenituri joħorġu jaħdmu.

(Interruzzjonijiet) Iva, se tingħata anke lil dawk li qegħdin jistudjaw u dan qed nagħmluh biex ninkoraġġixxu aktar nisa u rġiel isiru employable.

Saħansitra għas-single parents ħriġna ammont ta' flus fis-sena bħala inċentivi.

Is-Sibt li għadda bdejna eżerċizzju sħiħ fejn qed nibagħtu għal min ilu fuq il-benefiċċji għal dawn l-aħħar sentejn u jirreġistra għax-xogħol u qegħdin ninkoraġġuh li jekk jidħol f'impjieg tal-inqas b'income ta' minimum wage jkun jista' abbażi ta' tliet snin nagħtuh tapering of benefits biex ma jinħasadx imma jkollu soft landing.

Din is-sistema diġà titħaddem f'pajjiżi oħra u ħalliet ċerta riżultat.

Il-benefiċċju mhuwiex biss għal min kien fuq il-benefiċċju u jaqbad jaħdem imma anke għall-employer.

U qed nagħmluh biex insaħħu x-xogħol tagħna fil-kuntest ta' training, employability, etc.

Min jaqbad jaħdem fl-ewwel sena jibda jieħu 65% tal-benefiċċju filwaqt li 25% jeħodhom l-employer u 10% imorru għall-ETC għall-fond tat-taħriġ jew edukazzjoni.

It-tieni sena jieħu 45% filwaqt li 25% jeħodhom l-employer u l-kumplament għall-ETC għat-taħriġ.

It-tielet sena jieħu 25% u 25% oħra għall-employer filwaqt li l-kumplament imorru għat-taħriġ.

Din ukoll qiegħda ssir sabiex tindirizza l-faqar għax qed ninkoraġġixxu lil dak li jkun sabiex jiċċaqlaq u jsib xogħol għaliex nemmnu li bix-xogħol jaqbillek.

Dik hi l-istorja kollha; bix-xogħol jaqbillek għax tikseb id-dinjità tiegħek, tista' tiekol aħjar u jista' ikollok well-being aħjar, tista' tieħu ħsieb uliedek aħjar u dawn kollha huma miżuri biex tindirizza l-faqar.

Aħna ma bqajniex nistennew li nlestu l-proċess kollu imma minn qabel ma dħalna fl-uffiċini tal-gvern konna nafu li għandna sitwazzjoni li rridu nindirizzawha.

U sadanittant qegħdin nagħmlu strateġija għall-għaxar snin li ġejjin, jiġifieri lanqas qegħdin inħarsu biss sal-2020 imma qegħdin immorru lil hinn minn dik ukoll.

Ovvjament dan għaliex inti trid tippjana.

Kif diġà għedt aktar qabel inti trid tkompli tevalwa, tagħmel il-monitoring u trid tkun il-ħin kollu għal-lest.

Trid tkejjel biex jekk għandek policy li minn għalik inti qed timplimenta u biha se tasal imma forsi x'imkien mort ħażin, mhux tinduna meta tkun wasalt mal-ħajt imma tinduna fil-pront ħalli tkun tista' tmur fuq rotta oħra.

THE CHAIRPERSON: Ministru hawn mistoqsija mingħand l-Onor.

Ministru, ħalli nibda b'dak li għadek kif spiċċajt bih inti.

Għadek kif għedt li bix-xogħol jaqbillek u bla dubju ta' xejn ix-xogħol huwa s-salmura tal-ġisem.

Imma ma taħsibx li hemm xi ħaġa li qiegħda tmur waħda kontra l-oħra għal dak li qed tgħid inti llum dwar x'inhuma t-targets tal-Gvern meta mbagħad il-qgħad, bil-mod il-mod qiegħed jgħolli rasu?

U b'rabta max-xogħol irrid ngħid li l-prekarjat naħseb li jilgħab logħba importanti f'dan id-dokument, għalkemm irrid ngħid li ftit li xejn jissemma' fih.

Fil-fatt jekk jissemma' darba darbtejn jissemma' ħafna.

U biex inkunu reali mas-sena 2014 irrid ngħid li l-Gvern kellu l-ewwel test fejn jidħol il-prekarjat u naħseb ukoll li l-ewwel riżultat kien negattiv.

Inkun reali għal dak li qed tissejjaħ fl-Arrow Pharm meta rajna u smajna wkoll, anke permezz tal-unions, li dak li ġew offruti l-ħaddiema jagħti tifsira vera u proprja ta' x'inhu prekarjat, differenti ferm minn dak li konna nisimgħu qabel Marzu tal-2013?

Rigward in-numri li semmejt inti, li minn 6,000 f'sentejn se jkun hemm qabża għal 22,000, ma nafx jekk f'dik l-e-mail li inti kkwotajt u li ġibt mill-Kummissjoni Ewropea - nimmaġina li l-Gvern huwa nformat però imkien ma tidher f'dan id-dokument – hemmx imniżżel li l-Unjoni Ewropea se tkun qiegħda tbiddel l-equation ta' kif tikkalkula min qiegħed f'riskju ta' faqar.

U żgur li din se tkun qiegħda tgħin mhux ftit lill-Gvern sabiex jilħaq il-miżuri tiegħu.

Qed ngħidlek hekk għax ftit tal-ġimgħat ilu kont fi Brussell u f'laqgħa li kien hemm ħareġ ċar li l-Unjoni Ewropea, fil-ġimgħat jew xhur li ġejjin, se tkun qiegħda tbiddel il-mod ta' kif tikkalkula min qiegħed f'riskju ta' faqar.

Din ukoll mhijiex qiegħda mniżżla hawnhekk f'dan id-dokument u għalhekk naħseb li jkun tajjeb li nkunu ċari mal-verità fl-Unjoni Ewropea.

Fl-aħħarnett ma nistax ma nsemmix il-garanzija taż-żgħażagħ.

Ftit tal-ġranet ilu qlajna tbeżbiża mill-Unjoni Ewropea għax pajjiżna kien wieħed mill-ftit pajjiżi fl-Unjoni Ewropea li l-programm tal-Gvern ma kienx għadu wasal għand il-Kummissjoni Ewropea.

F'mistoqsija parlamentari li jien għamilt ftit tal-ġranet ilu l-Ministru responsabbli mix-xogħol ma weġibnix.

Imma ma jinkwetakx il-fatt li l-garanzija taż-żgħażagħ tissemma' ftit f'dan id-dokument filwaqt li qegħdin naraw li n-numru ta' żgħażagħ jirreġistraw għax-xogħol qiegħed jgħolli rasu matul dawn l-aħħar tmien xhur?

Jiena naħseb li dawn l-affarijiet qegħdin jikkontradixxu ftit il-ħidma li qed tipprova tagħmel inti Ministru f'dan id-dokument.

THE CHAIRPERSON: Il-Ministru.

Jiġifieri aħna m'għandniex impenn biex sempliċement nilagħbu biċ-ċifri imma għandna mpenn biex tassew nagħmlu l-bidla.

ROBERT CUTAJAR: Imma konxji li se tinbidel l-equation?

MARIE LOUISE COLEIRO PRECA: Bla dubju u mbagħad irridu nirrevedu.

Fil-fatt se nerġa' ngħid – naħseb li għedtha xi erba' darbiet illum – li aħna se nkomplu nimmonitorjaw u nevalwaw il-ħin kollu.

Sfortunatament dan is-settur - is-settur soċjali kollu – huwa l-aktar wieħed li l-poplu jinvesti fih permezz tat-taxxi tiegħu u qatt ma jiġi mkejjel.

Jiġi mkejjel biss b'xi ftit statistika soċjali li toħroġ kull tant żmien.

Aħna mhux hekk irridu nkejlu imma rridu nkejlu b'tali mod li nkunu nafu li l-policies kollha qegħdin f'posthom u nkunu nafu x'qed iħalli riżultati biex nassiguraw li t-targets tagħna nilħquhom, fis-sens li nagħmlu d-differenza fil-ħajja tan-nies u anke biex it- taxpayer, li qed iħallas biex jagħmel is-solidarjetà soċjali, ikun jaf eżattament fejn qed imorru flusu.

Da wn it-tnejn huma fid-dmir tagħna li nagħmluhom.

Ma naqbilx miegħek fuq l-issue tal-qgħad.

Jiena ġibt miegħi statistika li ħarġet fis-7 ta' Jannar fuq il-labour force survey maħruġa mill-NSO.

Iċ-ċifri tal-NSO juru li bejn Lulju u Settembru tal-2013 f'pajjiżna kellna numru record ta' persuni b'impjieg.

Mela mir-rata ta' 59.7% fil-bidu ta' din il-leġiżlatura morna għal rata ta' ħolqien ta' impjiegi ta' 61.3% sat-tielet kwart tas-sena li għaddiet.

Din hija statistika uffiċjali tal-NSO.

Fl-ewwel disa' xhur ta' dan il-Gvern kien hemm żieda ta' 5,302 impjieg filwaqt li fl-istess perijodu tas-sena ta' qabel kien hemm żieda ta' 2,856 impjieg.

Dan qed nagħmlu like with like.

ROBERT CUTAJAR: Imma fuq il-qgħad, dan mhuwiex....

MARIE LOUISE COLEIRO PRECA: Qed ngħidu mpjiegi wkoll.

ROBERT CUTAJAR: L-ammonti żdiedu mill-Gvern..…

THE CHAIRPERSON: Agħtiha ċans tirrispondi Onor. Cutajar.

MARIE LOUISE COLEIRO PRECA: Dan ifisser li r-rata ta' ħolqien ta' impjiegi taħt din l-amministrazzjoni kienet id-doppju ta' dik li kienet fi żmien gvernijiet preċedenti.

CLAUDETTE BUTTIGIEG: Imma xorta mhux biżżejjed Ministru.

MARIE LOUISE COLEIRO PRECA: Iva agħtini ċans inkompliha.

CLAUDETTE BUTTIGIEG: Dan huwa argument li fl-aħħar mill-aħħar se jbiddel l-argument kollu, fis-sens li jekk qed jinħoloq tant xogħol imma qed jiżdied il-qgħad ifisser - l-argument li dejjem kien isir qabel - li jekk inti ma toħloqx xogħol biżżejjed il-qgħad se jibqa' jiżdied.

Mela din hija miżura essenzjali għall-argument li qiegħda tagħmel il-Ministru biex fl-aħħar mill-aħħar neradikaw il-faqar.

MARIE LOUISE COLEIRO PRECA: Ejja nieħdu l-argument tagħkom.

Aħna m'aħniex qegħdin b'idejna fuq żaqqna.

Għadni kif għedt x'ġie mniedi proprju s-Sibt li għadda, jiġifieri żgur li m'aħniex qegħdin b'idejna fuq żaqqna.

Sadanittant lanqas niftakarhom kollha imma rrid noqgħod naħsibhom l-ammont ta' inizjattivi li dan il-Gvern qed jagħmel biex iġib l-investiment lejn pajjiżna u biex jiżviluppa l-proġetti.

U hawn interess kbir f'dan il-pajjiż għall-proġetti u għall-investimenti.

Din mhijiex xi ħobża li waddabtha fil-forn u wara siegħa mort ħriġtha imma trid iż-żmien biex tiżviluppa.

Jiena naraha minn daqsxejn ta' request for proposals fis-settur tal-housing soċjali fejn ġew biżibilju nies biex jistaqsu.

Jien mhux qiegħda ngħid is-settur ekonomiku finanzjarju li jrendi ċertu ammonti ta' profitti imma fuq il-long term beds fejn għamilna request for proposal iktar kmieni matul is-sena li għaddiet u twaddbu 49 offerta.

Daqshekk hawn interess u għatx biex jinvestu fil-pajjiż.

M'inix se nsemmi l-oqsma ekonomiċi li qed joħorġu expression of interests u requests for proposals bil-kwantità.

(Interruzzjonijiet) Agħtuni ftit ċans nispiċċaha din.

Nofs iż-żieda fl-impjiegi kienet f'xogħol full time b'kuntrast mal-istess perijodu tas-sena li għaddiet, meta terz biss taż-żieda fl-impjiegi kienu full time, jiġifieri jien qiegħda nagħmel like with like fl-impjiegi.

Imbagħad bejn Lulju u Settembru tal-2013 kien hemm żieda fis-salarji gross ikkomparat ma' Marzu tal-2013.

Ir-rata tal-qgħad f'pajjiżna llum hija ta' 6.7% u għandna nofs il-qgħad taż-żona Ewropea.

CLAUDETTE BUTTIGIEG: Imma kemm żdiedet?

MARIE LOUISE COLEIRO PRECA: Ħalli niġi għall-prekarjat.

CLAUDETTE BUTTIGIEG: Imma Ministru l-punt huwa importanti li nagħmluh għax hawnhekk kollha kemm aħna qegħdin naqblu li fl-aħħar mill-aħħar irridu naħdmu lkoll flimkien biex il-faqar neradikawh.

Imma rridu nħarsu lejn l-istampa reali.

Inutli noqogħdu ngħidu li ħloqna ħafna xogħol għax dan il-ħolqien ma' kienx biżżejjed.

MARIE LOUISE COLEIRO PRECA: Dan għadu bidu.

CLAUDETTE BUTTIGIEG: Imma inti ma tistax lin-nies hemm barra tgħidilhom li dan għadu bidu għax in-nies hemm barra kien hemm min wegħedhom soluzzjoni ta' malajr.

MARIE LOUISE COLEIRO PRECA: Jien ma nafx min wegħedhom soluzzjoni ta' malajr.

Li naf żgur hu li aħna ħafna iktar impenjati minn qatt xi darba kellu dan il-pajjiż dan l-aħħar.

Issa fuq l-issue tal-garanzija għaż-żgħażagħ.

Hawnhekk qed nippreżentaw dokument ta' għaxar snin.

ROBERT CUTAJAR: U l-Ewropa ma kenitx irċevithom!

MARIE LOUISE COLEIRO PRECA: Ma rċevietx il-Green Paper?

THE CHAIRPERSON: Agħtu ċans lill-Ministru tirrispondi.

MARIE LOUISE COLEIRO PRECA: Hawnhekk qed nitkellmu fuq strateġija ta' gvern sħiħ imma qbadniha fuq ix-xogħol.

Jien tal-fehma li jekk il-membri tal-Oppożizzjoni jixtiequ jkunu jafu dan id-dettall nistgħu nistiednu lill-Ministru għall-Edukazzjoni u x-Xogħol, l-Onor.

Evarist Bartolo ħalli jagħtikom id-dettalji ta' dak li qed isir fid-dekasteru tiegħu.

Issemmiet ukoll l-issue tal-prekarjat.

Hawnhekk ma tistax tieħu l-eċċezzjoni … (Interruzzjonijiet)

ROBERT CUTAJAR: Le għax qabżitha.

Il-garanzija taż-żgħażagħ Ministru.

MARIE LOUISE COLEIRO PRECA: Hawnhekk qegħdin nitkellmu fuq strateġija ta' għaxar snin.

ROBERT CUTAJAR: Imma l-Unjoni Ewropea qaltilna ġimagħtejn ilu li d-dokument li kellu jibgħat il-Gvern Malti ma ntbagħatx!

MARIE LOUISE COLEIRO PRECA: Jiena konvinta li l-Onor.

Bartolo għandu ħafna risposti.

Stiednu lill-Ministru Evarist Bartolo, lill-Ministru Godfrey Farrugia u lill-ministri kollha li taħthom taqa' xi parti mill-qasam li fuqu qiegħda titkellem din il-Green Paper biex tkunu tafu d-dettalji aħjar.

THE CHAIRPERSON: Il-ġimgħa l-oħra, meta ttieħdet id-deċiżjoni li nsejħu lill-Ministru hawnhekk kienet fuq talba tal-Onor.

Puli, li qal li kien hemm xi affarijiet li fid-dokument ma kienux ċari u għalhekk xtaq jagħmel xi mistoqsijiet lill-Ministru.

Bħalma għedna wkoll il-ġimgħa l-oħra, dan is-suġġett tant huwa vast li hemm ministeri varji fih.

Issa l-Ministru qiegħda hawnhekk fil-kapaċità tagħha u ovvjament tista' tirrispondi għall-mistoqsijiet li jolqtu lilha.

MARIE LOUISE COLEIRO PRECA: Jiena ma nħossx li għandi nagħti dettalji fuq xogħol li qed isir minn dekasteri oħra.

Li kont naf li se tkun b'dan il-mod żgur ma kenitx tkun problema biex ngħid lill-kollegi tiegħi.

CLYDE PULI: Jista' ikun li l-kollega tiegħi ġiet misled minħabba li d-dokument jgħid li se jkun across government u policy waħda.

Allura ovvjament il-garanzija għaż-żgħażagħ u l-affarijiet l-oħra jidħlu żgur fil-kwestjoni tal-faqar għax kieku ma semmejthiex!

MARIE LOUISE COLEIRO PRECA: Bla dubju kollox jidħol fil-kuntest tal-faqar.

L-Onor.

Robert Cutajar semma' l-issue tal-prekarjat.

Għalhekk qegħdin nitkellmu fuq income għaliex meta qed nitkellmu fuq dik l-issue tal-income hemmhekk żgur li għandna nies li llum jagħmlu parti mill-working poor.

Issa xi tfisser il-working poor?

Il-working poor tfisser li dawn probabilment qegħdin jaħdmu b'xogħol prekarju.

Pereżempju bħalissa aħna qegħdin niddiskutu fi ħdan il-Ministeru għall-Familja u Solidarjetà Soċjali l-issue tal-careworkers fost l-iktar gruppi li sfortunatament ġew esplojtjati matul is-snin.

Fuq il-prekarjat mhux biċċa rridu ngħidu.

Aħna għandna wages council orders f'dan il-pajjiż li ilhom mill-1973 ma jiġu aġġornati!

Mela x'ġara?

Kuntratti li legalment lanqas tista' tgħidilhom xejn għax marru fuq il-wages council order li l-basic hemmhekk huwa tal-1973, kif ġara fil-każ tal-careworkers.

Kulma żdiedu mill-1973 lil hawn kien biss bil-COLA, jiġifieri l-għoli tal-ħajja imma l-basic baqa' dejjem l-istess.

Ara hawnx xi ħadd f'pajjiżna li qed jieħu paga diċenti lejn id-dar li għandu l-basic pay marbuta mal-1973!

Mela dik ukoll hija kwestjoni oħra li se tiġi indirizzata.

U hawnhekk ukoll nitlobkom tistiednu lill-Ministru Dalli li hija inkarigata mill-policy dwar il-prekarjat u mill-kondizzjonijiet tax-xogħol.

CLYDE PULI: Ministru, suppost li l-istrateġija tgħid kif u dan il-punt kollu.

Ħadd mhu qed imerik fuq ċerti affarijiet u dan il-punt kollu fuq din!

Strateġija suppost tgħid kif u tagħti elenku ta' soluzzjonijiet imma din il-Green Paper mhijiex tagħti elenku ta' soluzzjonijiet.

Staqsejtek jekk sal-2018 intix se tilħaq it-target imma ma weġibtnix.

Staqsewk fuq il-prekarjat u għedtilna li hawn il-prekarjat imma m'għidtilniex kif se tneħħih.

Staqsejnik kif se żżid ix-xogħol u għedtilna li mhux inti responsabbli mix-xogħol.

MARIE LOUISE COLEIRO PRECA: Bir-rispett kollu imma qisu li mhuwiex qiegħed fl-istess kamra miegħi!

CLYDE PULI: Hemm risposti biex kollha nkunu fuq naħa waħda u niġbdu linja waħda!

MARIE LOUISE COLEIRO PRECA: Għedtlu wkoll x'qed nagħmlu ġol-istess ministeru imma dan qisu li jrid jisma' lilu nnifsu biss!

CLYDE PULI: Nixtieq nisma' risposta.

Anzi nixtieq nisma' iktar lilek tweġibni.

Kieku tisma' x'qed ngħid jien tkun tista' tweġibni b'mod dirett.

MARIE LOUISE COLEIRO PRECA: Qed ngħidu wkoll fuq il-kuntratti tal-careworkers ġol-istess ministeru.

CLYDE PULI: Imma fuq ix-xogħol, fuq il-prekarjat, fuq il-garanzija taż-żgħażagħ u fuq il-miri ma weġibtx!

Ejja naqilbu ftit is-suġġett għax jekk ikollna xi ftit tar-risposti jista' ikun li nsibu element ta' konverġenza.

THE CHAIRPERSON: Ħu paċenzja Onor. Puli.

CLYDE PULI: Huwa importanti li jkun hemm konverġenza fuq element li ma naħsibx li għandu jkun kontroversjali daqskemm qed ikun imma jekk nifhmu lil xulxin jista' ikun li niġbdu l-istess ħabel kollha kemm aħna.

Finalment min qed ibati qed ibati verament u aħna kollha bl-istess intenzjoni li ngħinuh.

Imma rridu niftiehmu u meta nagħmlu l-mistoqsijiet ikollna t-tweġibiet.

THE CHAIRPERSON: L-Onor.

CLAUDETTE BUTTIGIEG: Naħseb li ma tantx tkellimna fuq l-anzjani.

Hawnhekk hawn riferenza, anke fil-preżentazzjoni li għamilt inti Ministru, li smajna ħafna anzjani dan l-aħħar jilmentaw fuqha u ċioè fuq il-mod ta' kif inqasmitilhom is-somma li kellhom jieħdu.

Taħseb li dawn huma miżuri li qed jgħinu biex tissolva l-problema tal-faqar ġewwa pajjiżna?

MARIE LOUISE COLEIRO PRECA: L-ewwelnett dik id-deċiżjoni ma tteħditx b'mod arbitrarju imma saret, kif għedt pubblikament, wara li kellna talbiet minn nies li kienu qed jgħidulna li jippreferu minflok jieħdu dak it-terz tal-COLA.… Fil-fatt qabel l-2008 l-anzjani kienu jieħdu biss żewġ terzi tal-għoli tal-ħajja.

Mill-2008 lil hawn l-anzjani bdew jieħdu ż-żieda sħiħa imma din ma tingħatalhomx sħiħa kollha mal-pensjoni.

Żewġ terzi jmorru mal-pensjoni u kien ikun hemm one time payment f'Jannar.

Issa kellna numru ta' rikjesti fil-ministeru biex dik is-somma, jiġifieri t-terz ta' sena differenza bejn iż-żewġ terzi u s-sħiħa, tinqasmilhom mal-pensjoni kull erba' ġimgħat.

Aħna x'għamilna?

Minflok qbadna u ddeċidejna fuq rikjesta ta' numru ta' persuni insistejt biex isir survey xjentifiku u fil-fatt tlabt l-għajnuna ta' Dr Andrew Azzopardi.

Il-mistoqsijiet kienu maħsuba b'mod xjentifiku biex ma jkunux suġġettivi u r-risposti jkunu b'ċertu mod u sibna li l-maġġoranza jippreferu li din tkun gradata fuq il-pagamenti ta' matul is-sena ta' kull erba' ġimgħat minflok somma ta' darba.

Ir-rakkomandazzjoni kienet - wara li kien hemm il-konklużjonijiet ta' dan is-survey - li nagħtuhielhom sħiħa ma' kull pensjoni.

Dik telqet minn hemmhekk għax mhijiex miżura biex tindirizza l-faqar u ħadd ma qal li dik hija miżura biex tindirizza l-faqar.

Dawn ħadu dak li suppost jieħdu bħala żieda tal-għoli tal-ħajja u allura ma tnaqqsilhom xejn.

Anzi lill-anzjani ta' bejn il-75 u t-78 sena żidnilhom xi ħaġa għax tajnihom it-€300 fis-sena li kienu jieħdu dawk li kellhom minn 78 sena 'l fuq.

Aħna dik niżżilniha 'l isfel bi tliet snin; 75, 76, 77.

ROBERT CUTAJAR: Dik kienet ukoll fl-aħħar Budget ta' Gvern Nazzjonalista li kellu jinżel sa 75 sena.

MARIE LOUISE COLEIRO PRECA: Imma din issa saret.

CLYDE PULI: Jiġifieri qed nifhmu sew li s-somma ta' €300 se tibqa' maqsuma?

MARIE LOUISE COLEIRO PRECA: Aħna għamilna survey xjentifiku u r-rakkomandazzjoni ta' min qabbadna kienet dik.

U qed ngħidilkom min kien.

CLYDE PULI: Għax ma' min nitkellem jien u ħafna nies donnhom.… Għalhekk qed nistaqsu fuqha u xejn iktar.

Jiena ma staqsejtekx jekk huwiex survey.

Għedtlek se tibqa' jew le?

MARIE LOUISE COLEIRO PRECA: Jekk saret u saret fuq survey.

CLYDE PULI: Imma issa weġibni.

MARIE LOUISE COLEIRO PRECA: Sinjura President, ma jistax ikun li l-Onor.

Puli jikkontrolla l-laqgħa hu u jgħid hu biss!

CLYDE PULI: Jekk nagħmel mistoqsija mhux tweġiba rrid nistenna?!

MARIE LOUISE COLEIRO PRECA: Onor. Puli, tkellem sew ħalli nitkellmu ta' nies ċivili.

CLYDE PULI: Qed nistaqsik mistoqsija ċara!

Dak kulma għamilt.

THE CHAIRPERSON: Se jkolli nispiċċa l-laqgħa għax għandi impenji oħra.

MARIE LOUISE COLEIRO PRECA: Sinjura President, m'għandix problema li jiena nerġa' niġi f'dan il-Kumitat imma tajjeb li jkun strutturat.

Jiena kont tal-fehma li se naraw il-pillars tal-Green Paper u nġibu nies oħra wkoll.

Jiena ċerta li l-kollegi tiegħi jkunu jistgħu jiġu u jispjegaw huma x'qegħdin jagħmlu.

THE CHAIRPERSON: Li konna qegħdin insibu problema d-darba l-oħra meta ltqajna fuq dan is-suġġett huwa minħabba d-data tas-submissions tal-Green Paper.

MARIE LOUISE COLEIRO PRECA: M'għandux ikollna problema.

L-20 ta' Frar trid tkun hemm imma dan huwa dokument li se jibqa' jevolvi.

Dan huwa dokument ħaj, jiġifieri kwalunkwe kritika, suġġeriment u rakkomandazzjoni dejjem lesti li nanalizzawha u fejn naraw li nistgħu ndaħħlu xi ħaġa għax toqgħod mal-viżjoni li hemm, din se neħduha.

Jiena naħseb li lill-Professur Mullard għandna nagħtuh ċans jgħid xi ħaġa.

ROBERT CUTAJAR: Skużani Ministru.

Dan li qiegħda tgħid inti j'Alla jiġri għax jidher li jekk se jiġri hekk, u allura li se tibqa' tisma' u tibdel u tevolvi dan id-dokument, inti se tkun l-eċċezzjoni fost il-kumplament tal-Kabinett.

(Interruzzjonijiet)

THE CHAIRPERSON: Onor. Cutajar, il-Kumitat tiegħi taf li ma nħobbx nużah biex ngħaddu kummenti u botti kontra xulxin!

ROBERT CUTAJAR: Ministru, jien qiegħed naqbel miegħek imma sħabek il-Ministri l-oħra mhux hekk qed jagħmlu!

Għandek il-każ tal-power station u waħda wara l-oħra.

THE CHAIRPERSON: Ma nixtieqx li f'dan il-Kumitat nibdew xi trend li s'issa ma kellniex li nużaw dan il-Kumitat biex nitfgħu botti lill-Gvern jew lill-Oppożizzjoni!

(Interruzzjonijiet)

CLYDE PULI: Ħu paċenzja għax dawn allegazzjonijiet!

Hawnhekk qegħdin fil-Parlament u l-Membri Parlamentari għandhom id-dritt li jesprimu ruħhom kif iħossu huma!

U ma naħsibx li għandek tkun inti li tibqa' tinsisti li tiċċensura lil xi ħadd.

Ma naħsibx li għandek tagħmilha din.

ROBERT CUTAJAR: Fejn ma jogħġbokx twaqqaf inti!

Fejn huma dawn ir-regolamenti?

Sinjura President, fejn ma jogħġbokx twaqqaf u din mhux illum biss għamiltha imma ilek tagħmilha żmien.

THE CHAIRPERSON: S'issa dan il-Kumitat dejjem ipprova jkun kostruttiv u ma nixtieqx li nibdlu t-triq.

ROBERT CUTAJAR: Imma jien x'għedt ħażin b'daqshekk?

Kulma għedt hija l-verità.

THE CHAIRPERSON: Skużawni imma se jkolli nikkonkludi l-laqgħa.

Nirringrazzja ħafna lill-Ministru u lill-Professor Mullard talli ġew għal din il-laqgħa.

CLYDE PULI: Se nkunu qed nagħmlu laqgħa oħra?

THE CHAIRPERSON: Iva, nistgħu nagħmlu laqgħa oħra.

U jiena m'għandix problema biex niddiskutu.

MARIE LOUISE COLEIRO PRECA: Għandi xi commitments il-ġimgħa d-dieħla għax se nkun imsiefra.

ANTHONY AGIUS DECELIS: Sinjura President, qabel ma nxolju l-laqgħa nixtieq niġbidlek l-attenzjoni li l-Minuti tal-aħħar laqgħa ħallejnihom għall-aħħar.

Jiena nappella biex inżommu daqxejn iktar kalma.

Aħna fadlilna ħames snin fil-gvern u m'għandniex għalfejn noqogħdu neħduha daqshekk bi kbira Onor. Puli!

CLYDE PULI: Onor. Agius Decelis, kalma u mhux hija suġġettiva.

Jiena nappella biex nitkellmu iktar bis-sens imma dik ukoll hija suġġettiva.

Ejja ma nagħmlux kummenti suġġettivi.

(Interruzzjonijiet)

Għandna żewġ minuti biex forsi nikkonkludu bħan-nies.

Kien hemm xi oppożizzjoni għal xi parti mill-Minuti tal-aħħar laqgħa?

ANTHONY AGIUS DECELIS: Aħna l-Minuti lanqas biss ġibnihom għall-attenzjoni għaliex ridt nibda mill-ewwel il-laqgħa biex ma nżommux lill-Ministru hawnhekk.

Madankollu ma naħsibx li hemm xi oġġezzjoni għalihom.

THE CHAIRPERSON: Min-naħa tagħkom hawn xi oġġezzjoni għall-Minuti?

(Onor. Membri: No) Mela nistgħu napprovawhom.

Il-Minuti tal-laqgħa Nru 18 li saret nhar l-Erbgħa 12 ta' Frar, 2014 ġew konfermati.

THE CHAIRPERSON: Aħna nerġgħu niltaqgħu nhar l-Erbgħa 26 ta' Frar b'aġenda li titħabbar aktar tard.

Imbagħad insibu ġurnata oħra sabiex inkomplu niddiskutu dan is-suġġett.

Fis-6.40 p.m. il-Kumitat aġġorna għal data oħra li kellha titħabbar aktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 19

It-Tlieta, 18 ta' Frar 2014

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fil-5.30 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

Dr Elaine Burmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qalet it-talba.

Il-Minuti tal-Laqgħa Nru. 18 li saret nhar l-Erbgħa 12 ta' Frar 2014 ġew konfermati.

dISKUSSJONI MILL-KUMITAT FUQ IL-GREEN PAPER aGAINST POVERTY AND SOCIAL eXCLUSION 2014-2024 - kontinwazzjoni

Għal din id-diskussjoni kienet mistiedna l-Ministru Marie Louise Coleiro Preca sabiex twieġeb għall-mistoqsijiet li kellhom il-Membri tal-Kumitat dwar l-Affarijiet Soċjali fuq il-Green Paper.

Kien preżenti wkoll il-Professur Mullard li huwa konsulent finanzjarju tal-Gvern.

Il-Ministru tat kopja tal-preżentazzjoni li għamlet waqt il-launching tal-Green Paper lill-Membri tal-Kumitat.

Il-Ministru ġibdet l-attenzjoni tal-Kumitat li għalkemm id-deadline tas-suġġerimenti fuq il-Green Paper kien l-20 ta' Frar, il-qasam tal-faqar se jibqa' monitored il-ħin kollu u għalhekk il-Gvern se jibqa' miftuħ għal kull kritika u suġġerimenti li jistgħu jaslulu sabiex kemm jista' ikun il-faqar jiġi meqrud.

L-Onor.

Clyde Puli semma' kif l-għan aħħari ta' kull wieħed u waħda minna huwa li min huwa verament batut, naraw x'nagħmlu biex ngħinuh.

U għalhekk wieħed irid jifhem eżatt x'inhi s-sitwazzjoni fil-pajjiż u rridu nifhmu x'tip ta' faqar qegħdin nitkellmu fuqu.

Fuq il-Green Paper qal li din tista' tagħti l-impressjoni li fl-aħħar snin Gvern Nazzjonalista ħalla faqar kbir u ogħla mill-medja Ewropea kif ukoll li l-Gvern Nazzjonalista ma kellux pjan sabiex jiġġieled il-faqar.

Fl-opinjoni tiegħu din l-impressjoni hija ftit 'il bogħod mir-realtà għaliex Gvern Nazzjonalista kien fassal u ħaddem diversi strateġiji li ġew ukoll rikonoxxuti minn din il-Green Paper.

L-Onor.

Puli qal li din il-Green Paper kellha tipproponi affarijiet ġodda, xi ħaġa li mhijiex qiegħda tagħmel u li qisu qiegħda tistenna l-ideat mingħand in-nies.

Il-Ministru Coleiro Preca ċċarat il-punt li Green Paper mhijiex dokument tal-Gvern imma li mbagħad, ladarba titla' quddiem il-Kabinett issir dokument tal-Gvern.

Il-Green Paper hija ġabra ta' konsultazzjoni, studju u riċerka.

Fiha wkoll l-input tal-professjonisti u l-esperti li qegħdin joffru numru ta' policy options.

L-għan tagħha kien li toħloq id-diskussjoni għaliex l-issue tal-faqar trid tibqa' tiġi monitored kontinwament u li jekk ma nagħmlux hekk il-faqar jista' jfeġġ f'forom differenti.

Semmiet ukoll kif l-Unjoni Ewropea kienet qiegħda tagħmel il-monitoring tagħha fuq din l-issue u talbet lill-Malta sabiex tagħmel din l-istrateġija kontra l-faqar u l-esklużjoni soċjali u rabtitha mal-funding period għall-perjodu tal-erba' snin li ġejjin.

Semmiet ukoll kif f'pajjiżna għandna wieħed minn kull tliet itfal li qegħdin f'riskju ta' faqar.

Wara kien hemm diskussjoni.

Fit-6.40 p.m. il-Kumitat aġġorna għal data oħra li kellha titħabbar aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR IL-PRIVILEĠĠI

AVVIŻ

Laqgħa Nru. 3

L-iSpeaker, President tal-Kumitat Permanenti dwar il-Privileġġi, javża li l-Kumitat se jiltaqa' nhar L-Erbgħa, 19 ta' Frar 2014 fis-6.45 p.m. fil-Kamra tal-Kumitati fil-Palazz il-Belt, b'din l-aġenda:

Konsiderazzjoni tal-każ ta' ksur ta' privileġġ imqajjem mill-Prim Ministru fis-Seduta Nru 55 tat-30 ta' Settembru 2013 fil-konfront tal-Kap tal-Oppożizzjoni (Kont.)

19 ta' Frar 2014 SKRIVAN TAL-KAMRA


KUMITAT PERMANENTI DWAR IL-PRIVILEĠĠI

(Rapport Uffiċjali u Rivedut)

Laqgħa Nru 3

L-Erbgħa, 19 ta' Frar, 2014

Stampat fl-Uffiċċju tal-Iskrivan

Prezz € 2.50

KUMITAT PERMANENTI DWAR IL-PRIVILEĠĠI

Laqgħa Nru 2

L-Erbgħa, 19 ta' Frar, 2014

Il-Kumitat iltaqa' fil-Palazz, il-Belt Valletta, fis-6.58 p.m.

IlMinuti talLaqgħa Nru 2 li saret nhar itTlieta, 28 ta' Jannar 2014, ġew ikkonfermati.

KAŻ TA' KSUR TA' PRIVILEĠĠ IMRESSAQ MILLPRIM MINISTRU LONOR.

JOSEPH MUSCAT FILKONFRONT TALKAP TALOPPOŻIZZJONI LONOR.

SIMON BUSUTTIL (KONT.)

MR SPEAKER (Onor. Anġlu Farrugia): IlKumitat qed jiltaqa' llum biex ikompli jikkonsidra lkaż ta' ksur ta' privileġġ imqajjem millPrim Ministru fisseduta tat-30 ta' Settembru 2013, filkonfront talKap talOppożizzjoni.

Fillaqgħa li għaddiet, kif jirriżulta millMinuti, ta xxhieda tiegħu lPrim Ministru.

Skont ilftehim li kellna, peress li ma ġewx indikati xhieda għal-laqgħa tallum millPrim Ministru, innaħa talOppożizzjoni ġiet notifikata li llum jista' jinstema' lKap talOppożizzjoni, li filfatt qiegħed hawn preżenti.

Għalhekk nixtieq infakkar ilproċedura li se nimxu biha, kif iddeċidejna flewwel laqgħa.

CHRIS SAID: Mr Speaker, naħseb li mhux hekk kien ilftehim.

Ilftehim kien li flewwel seduta jixhed ilPrim Ministru, kif filfatt ġara.

Din isseduta tħalliet biex ilPrim Ministru u nnaħa talGvern iġibu lprovi li fadlilhom, jew jiddikjaraw li m'għandhomx iżjed provi, u allura naħseb li lewwel … (Interruzzjonijiet)

MR SPEAKER: Ħallih jispiċċa, ħu paċenzja.

CHRIS SAID: Dak kien ilftehim li ntlaħaq flaħħar seduta.

MR SPEAKER: Ħa naqralek eżattament dak li ġie ddikjarat misSedja flaħħar seduta.

Onor. Said, qed naqra ttraskrizzjoni biex inkunu eżatti.

F'dik isseduta qabel aġġornajna għedt hekk, u naħseb li korrett:

"Ilproċedura mhijiex daqshekk stretta.

Laħħar darba ftehemna – ikkorreġuni jekk inkun qed niżbalja – jixhed ilPrim Ministru, jekk ikun hemm xi xhieda li jixtieq itella' lPrim Ministru jtellagħhom – ovvjament mhux illum għax isseduta llum kienet għalih – u jagħlaq.

Imbagħad jibda jixhed ilKap talOppożizzjoni li mbagħad itella' xxhieda tiegħu u jagħlaq.

Ovvjament ma hemm lebda rabta li jekk wieħed irid jerġa' jtella' xhud … Dik għamilnieha ċara!

Jekk ilPrim Ministru għandu xi xhieda oħra, isseduta li jmiss se tkun għalhekk.

Finnuqqas, imbagħad jibda lKap talOppożizzjoni.

Jekk ilPrim Ministru ma jkunx se jtella' xhieda oħra, jinforma lillIskrivan talKamra biex javża lillKap talOppożizzjoni ħalli jitla' jixhed hu u hekk ma naħlux isseduta."

Effettivament sar ilkomunikat mannaħa tagħkom biex illum jibda jixhed ilKap talOppożizzjoni.

Inti għandek xi problema li jixhed ilKap talOppożizzjoni?

CHRIS SAID: M'għandix problema li jixhed ilKap talOppożizzjoni imma lewwel irid ikun hemm iddikjarazzjoni li m'hemmx iżjed provi minnaħa tal-Gvern.

MR SPEAKER: Ma naħsibx li hija problema, tista' tiġi ddikjarata.

LOUIS GRECH: Le, flewwel seduta konna ftehemna li ...

MR SPEAKER: Kollox sew, dik diġà ġiet iddikjarata.

LOUIS GRECH: Mr Speaker, ħu paċenzja bija.

MR SPEAKER: Ħu paċenzja, ħa nagħlaq jien.

LOUIS GRECH: Le, għadni lanqas għedt tiegħi!

MR SPEAKER: Issa nagħtik ilmicrophone.

Qed niftiehmu dwar dak li għedt flaħħar seduta?

Jekk kemmil darba lPrim Ministru, illum, ma jkunx se jtella' xhieda għax m'għandux xhieda x'itella' f'dan listadju, jibda jixhed ilKap talOppożizzjoni.

LOUIS GRECH: Mr Speaker, aħna konna qbilna wkoll li żżewġ naħat, kemm minnaħa tagħna kif ukoll minnaħa loħra, jistgħu at any time jirriservaw iddritt li jtellgħu xhieda, jekk ikun hemm ilbżonn.

Dik il-proċedura konna ddeċidejnieha flewwel seduta.

CHRIS SAID: Mr Speaker, jekk tippermettili, naqra millMinuti talewwel seduta:

"Wara diskussjoni, ilKumitat qabel ukoll li jibda billi lewwel jixhed ilPrim Ministru li jkollu d-dritt isejjaħ ixxhieda tiegħu, u mbagħad jixhed ilKap talOppożizzjoni li wkoll ikollu ddritt isejjaħ ixxhieda tiegħu.

IlKumitat ikollu ddritt li jsejjaħ xhieda f'kull stadju."

Onor. Chris Said, agħmel largument tiegħek.

CHRIS SAID: Ħa nagħmel largument, jekk iħalluni nagħmlu largument.

MR SPEAKER: Ħadd mhu qed jgħidlek xejn.

CHRIS SAID: Mr Speaker, ilpożizzjoni tagħna hija ċara.

Lewwel ħaġa li trid issir hija li jkun hemm dikjarazzjoni li titniżżel filMinuti fejn ilPrim Ministru jiddikjara li m'għandux iżjed provi.

Ilftehim kien ċar: li jsejjaħ ixxhieda tiegħu.

Jekk ma rridux nagħmlu dan, allura għalina mhux aċċettabbli għax, filverità, din hija l-qorti li għażel li jmur fiha lPrim Ministru, qorti li fiha għandu lmaġġoranza.

Alla jbierek kellna sitwazzjoni fejn dak li qal ilKap talOppożizzjoni filKamra qalu darba, darbtejn, tlieta u iżjed barra.

IlPrim Ministru kellu ċċans li jieħu lKap talOppożizzjoni quddiem qorti indipendenti, immexxija minn imħallef indipendenti fejn hemmhekk issir ...

MR SPEAKER: Onor. Chris Said, b'kull rispett, ibqa' fuq largument u tiżvijjax.

Largument huwa fuq ilproċedura tallum.

CHRIS SAID: Ġej għall-proċedura, imma minn hemm irrid nitlaq biex nasal għallproċedura.

MR SPEAKER: Ejjew ħa nimxu dwar x'se nagħmlu llum.

Ħu paċenzja, agħmel largument.

CHRIS SAID: Mr Speaker, largument qed nagħmel, jekk tħallini.

MR SPEAKER: Qed taqbadli fuq argument ieħor.

CHRIS SAID: Huwa parti millargument tiegħi, għadni ma kkonkludejtx u ma nistax nifhem kif tasal għallkonklużjoni li largument tiegħi m'għandux x'jaqsam!

(Interruzzjonijiet)

MR SPEAKER: Onor. Agius, ma tajtekx ilmicrophone.

CHRIS SAID: Qed nitkellem fuq ilkaż li għandna quddiemna, każ li ġie quddiem din ilqorti fuq għażla talPrim Ministru.

Iva, dan ilKumitat huwa forma ta' qorti għax ilpoteri li għandu dan ilKumitat huma poteri li jistgħu jwasslu għal sanzjonijiet filkonfront talKap talOppożizzjoni.

Kienet għażla talPrim Ministru li jiġi f'din u ma jmurx f'qorti indipendenti, għax hawn huwa komdu għax għandu lmaġġoranza.

MR SPEAKER: Fuq ilproċedura tallum, jekk jogħġbok.

CHRIS SAID: Ma jimpurtax, ħa nkompli largument.

Għażel li jiġi fejn għandu maġġoranza; fuq dikjarazzjoni li kienet ġudizzju politiku talKap talOppożizzjoni.

Illum, nista' ngħid li lPrim Ministru, nhar ilĦadd li għadda f'attività politika ddeċieda li jżomm milli jsiru 1,000 kawża ta' korruzzjoni.

X'jagħmel ilPrim Ministru jekk ngħid dan?

(Interruzzjonijiet)

(Interruzzjonijiet)

LOUIS GRECH: Dan qiegħed out of order, m'għandu x'jaqsam xejn massuġġett tallum.

DAVID AGIUS: Onor. Grech, għandu x'jaqsam, mhux li tgħid inti għandu x'jaqsam hawn ġew.

Ma tiddeċidix inti hawn ġew!

(Interruzzjonijiet) Lanqas lilu ma tajt ilkelma, Mr Speaker, imma lili waqqaftni.

MR SPEAKER: Jekk se tibqa' tindirizza lisSedja b'dan ilmod se jkolli nissospendik.

DAVID AGIUS: Issospendini, x'affarijiet dawn!

Lili għedtli li m'għandix dritt u lilu m'għedtlux!

MR SPEAKER: Lil kulħadd.

Hawnhekk inġibu ruħna skont irregolamenti.

Onor. Chris Said, largument tiegħek kien … (Interruzzjonijiet)

CHRIS SAID: Għadni ma spiċċajtx largument.

MR SPEAKER: IsSedja mhux se tħallik tagħmel argumenti li m'għandhomx x'jaqsmu ma' dan issuġġett.

CHRIS SAID: Jien waqaft għax waqqaftni inti, Mr Speaker.

MR SPEAKER: Dażgur li waqqaftek.

Jien irrid inkun naf mingħandek … (Interruzzjonijiet)

CHRIS SAID: X'ħin tgħidli, inkompli largument.

MR SPEAKER: Le, jien se ngħidlek.

CHRIS SAID: Jiġifieri ma nistax nagħmel largument?

MR SPEAKER: Iva, se nħallik imma jien qed nippresjedi, jekk jogħġbok.

Inti llum għamiltli sottomissjoni li ladarba m'hemmx iktar xhieda millPrim Ministru u minnaħa talGvern f'dan listadju, allura lKap talOppożizzjoni mhuwiex f'pożizzjoni li jixhed.

CHRIS SAID: Definittivament le, u ngħid għaliex.

Hawnhekk qed nitkellmu fuq akkużi ta' natura kriminali.

La huma akkużi ta' natura kriminali, aħna nsostnu li lPrim Ministru li ressaq lakkużi kellu jixhed, kif għamel, iġib ixxhieda tiegħu u jiddikjara li m'għandux iżjed xhieda.

Lakkużat – ilKap talOppożizzjoni, li qed ngħadduh ġuri f'dan ilKumitat – imbagħad ikollu dritt jagħżel li jixhed jew ma jixhidx wara li jingħalqu lprovi ta' min qed jagħmel lakkuża, u jġib ixxhieda tiegħu jekk ikollu.

Aħna qed nenfasizzaw li ngħaddu għal dak ilpunt meta nnaħa loħra tiddikjara li m'għandhiex iktar provi.

MR SPEAKER: Ħa nistaqsi nnaħa loħra.

(Interruzzjonijiet) Ħu paċenzja jekk jogħġbok, nagħmel iddomandi, bħal m'għamilt iddomandi lillOnor.

Onor. Louis Grech, inti lest tiddikjara li lPrim Ministru m'għandux xhieda f'dan listadju?

LOUIS GRECH: Jekk qed nitkellmu f'dan listadju huwa mod, imma nirriżervaw iddritt li ntellgħu xhieda iktar 'il quddiem.

(Interruzzjonijiet)

DAVID AGIUS: Kummiedji!

MR SPEAKER: Ħu paċenzja, ngħidlek jien kif ftehemna.

CARMELO ABELA: Mr Speaker, biddovut rispett lejn ilkollegi tagħna, aħna għamilnieha ċara flewwel laqgħa u ġiet ikkonfermata fittieni laqgħa wkoll, ikkwota millewwel laqgħa lOnor.

Ħa naqra laħħar sentenza:

"IlKumitat ikollu d-dritt li jsejjaħ xhieda f'kull stadju."

Ċara iktar minn hekk naħseb ma tistax tkun.

(Interruzzjonijiet) Nista' nkompli, jekk jogħġobkom?

Dan ifisser li f'kull stadju tal-proċeduri ta' dan il-Kumitat … li mhuwiex qorti u naħseb lkoll nafu li r-regoli u l-proċeduri ta' dan il-Parlament ma nbidlux f'dawn l-aħħar għaxar xhur u dak li kien tajjeb qabel id-9 ta' Marzu suppost għadu tajjeb illum.

IlGvern u lOppożizzjoni qbilna, kif jidher filMinuti talewwel laqgħa u filMinuti tattieni laqgħa, li f'kull stadju, kull naħa – mhux ilGvern biss – jistgħu jtellgħu xhieda.

Għal-laqgħa tallum, bejn lewwel laqgħa, bejn meta … (Interruzzjonijiet)

MR SPEAKER: Jekk jogħġbok, qed jitkellem lOnor.

IsSedja trid issegwi lil min qed jitkellem.

CARMELO ABELA: Jiena ma interrompejt lil ħadd.

Issa jekk min qal Pyongyang irid … (Interruzzjonijiet)

MR SPEAKER: Kompli, jien ngħidlek x'ħin tieqaf.

CARMELO ABELA: Mr Speaker, dan ilpunt diġà huwa sorvolat għax hemm qbil bejn iż-żewġ naħat li hu mniżżel fil-Minuti, li f'kull stadju żżewġ naħat jistgħu jtellgħu xhieda.

Ma nafx għalfejn qed iqum issa dan ilpunt meta diġà bdejna lproċeduri quddiem dan ilKumitat.

CHRIS SAID: Ma naqbilx ma' dak li qed jgħid lOnor.

Carmelo Abela għax ilMalti li hu miktub bih ilverbal jew ilMinuti talewwel laqgħa huwa ċar:

"… ilKumitat qabel ukoll li jibda billi lewwel jixhed ilPrim Ministru ..."

Mela, dik ilparti konkluża.

"… li jkollu d-dritt isejjaħ ixxhieda tiegħu, u mbagħad ..."

Mela, lewwel irid isejjaħ ixxhieda lPrim Ministru.

"… jixhed ilKap talOppożizzjoni li wkoll ikollu ddritt isejjaħ ixxhieda tiegħu."

Laħħar sentenza:

"IlKumitat ikollu ..."

Aħna lkoll – la lPrim Ministru u lanqas ilKap talOppożizzjoni – ikollna dritt li nsejħu xhieda f'kull stadju.

Ma tistax tkun iktar ċara.

Ħa niġi għallewwel parti.

Lewwel parti hija ċara, ilPrim Ministru xehed, kellu dritt itella' xxhieda tiegħu.

Issa lPrim Ministru jrid jiddikjara jekk fadallux provi jew le, xi ħaġa li donnu ma tridux … (Interruzzjonijiet)

MR SPEAKER: Onor. Chris Said, jimporta tindirizza lisSedja?

Skont ilMinuti li għadna kemm approvajna lkoll proprju qabel ma bdejna, hemm ċar li f'każ li ma jiġux indikati lis-Sedja ebda xhieda millPrim Ministru … Ħa niddikjara li l-Prim Ministru, la informani direttament jew permezz tal-Iskrivan jew xi Membru ieħor ta' dan il-Kumitat, li għandu aktar xhieda.

Bħala Sedja, allura, qed neħodha illi l-Prim Ministru m'għandux aktar xhieda.

(Interruzzjonijiet) Dik qed ngħidha jien.

(Interruzzjonijiet) F'każ li ma jiġux indikati xhieda minnaħa talPrim Ministru, ilKumitat qabel – kif għadna kemm approvajna filMinuti – li millaqgħa li jmiss, jiġifieri millum, jibda jixhed ilKap talOppożizzjoni.

Jiena naf x'għedt għax għandi ttraskrizzjoni u nerġa' mmur għaliha, u nagħmel referenza għal paġna 12 talewwel laqgħa meta stabbilixxejna l-proċedura dwar kif se nimxu.

Dakinhar kont għedt:

"Ħalli nikkwota artikolu 4 talOrdinanza dwar ilPrivileġġi u sSetgħat talKamra tadDeputati, lartikolu li jittratta ssetgħa talKumitat.

Artikolu 4 jgħid li at any stage lKamra 'tista' tordna ddehra quddiemha ta' xhieda u anke periti biex jagħtu xxhieda'.

Ejja ngħidu li lKap talOppożizzjoni jkun xehed, lesta xxhieda tiegħu u qal: Jiena ma baqagħlix iktar provi, m'għandix għalfejn intella' xhieda oħrajn.

Jekk f'dak listadju dan ilKumitat iħoss ilħtieġa li jerġa' jisma' xhud ieħor, jista' jordna li jitla' xhud ieħor.

Jien qed ngħid hekk biex ma noqogħdux ninħlew fuq dan iddettall, għax ilKamra fi kwalunkwe stadju, anke flaħħar, tista' tgħid: Jien irrid nerġa' nisma' lillKap talOppożizzjoni.

U allavolja lKap talOppożizzjoni jkun qal li huwa lest, irid jerġa' jiġi jixhed hawnhekk.

Għax dan ilKumitat għandu lpoteri billiġi li jordna lillKap talOppożizzjoni jew lillPrim Ministru jerġa' jiġi hawn biex jagħmillu domandi oħrajn.

U jista' jagħmel hekk at any stage."

Wara li konna ftehmna jien għidt hekk:

"Limportanti huwa li din ilKamra bi ħsieb profond imma ċar tagħmel dak li għandha tagħmel flinteress pubbliku.

Dan huwa lħsieb talliġi, li jsir dak li għandu jsir flinteress pubbliku.

Jidhirli li, meta darba konna qegħdin niddiskutu dawn ilproċeduri, lOnor.

Tonio Borg, dak iżżmien kien membru ta' dan ilKumitat – u naħseb li għandu raġun – ilKamra tista' twassal għal proċeduri filqorti imma tista' ma twassalx għal proċeduri filqorti.

Mela, ejja nimxu bilkawtela, m'għandniex għalfejn nidħlu fiddettall ta' proċedura.

Jien qed nifhem ilpunt talOnor.

Said għax kont diġà qajjimtu, li kemm jista' jkun min jibda jagħlaq u mhux lewwel jgħid li se jtella' tliet xhieda, imbagħad itella' tlieta oħra ..."

(Interruzzjonijiet)

"Imma lKamra dejjem għandha lpoter ..."

(Interruzzjonijiet)

Ħallik millogħob!

IlKamra dejjem għandha lpoter li terġa' ssejjaħ lil xi ħadd ieħor.

(Interruzzjonijiet)

CARMELO ABELA: Ara min qed jilgħab!

(Interruzzjonijiet)

DAVID AGIUS: Mhux ilPrim Ministru, ilKamra!

Tagħmel differenza!

F'dan il-każ ilPrim Ministru mhux parti minn dan il-Kumitat.

(Interruzzjonijiet)

CHRIS SAID: Qed tilagħbu intom għax għandkom ilmaġġoranza u mingħalikom tistgħu tagħmlu … (Interruzzjonijiet) Dan huwa prinċipju bażiku, Onor. Carmelo Abela, ta' natural justice li lewwel tinstemgħu intom, u tiddikjaraw li m'għandkomx iktar provi!

Dan hu liktar prinċipju bażiku ta' ġustizzja naturali!

M'intomx kapaċi timxu maliktar prinċipju bażiku ta' ġustizzja naturali, aħseb u ara f'affarijiet oħra x'tagħmlu!

Fis-7.08 p.m. l-iSpeaker issospenda l-Kumitat minħabba diżordni.

Fis-7.13 p.m. il-Kumitat irriżuma.

MR SPEAKER: Ara li ma jkollix nerġa' nissospendi għax imbagħad ma nerġax niġi!

Ejjew inġibu ruħna kif suppost.

(Interruzzjonijiet) Dik hija problema tagħkom u mhux tiegħi!

Hawn talba biex membri talmedia jieħdu xi filmati flewwel minuti tallaqgħa.

Hawn xi oġġezzjoni?

Ilpermess ingħata.

MR SPEAKER: Nitlob lillmembri talmedia biex jidħlu filKamra talKumitat biex ikunu jistgħu jieħdu xi filmati għal ftit minuti.

Fuq ilpunt li qajjimt inti Onor. Chris Said.

Jien spiċċajt ilbran fejn konna ftehmna li jekk ilKumitat, wara li jkun sema' xxhieda, ikollu bżonn li jerġa' jinstema' xhud ieħor – anke jekk jitqajjem minn xi ħadd minnkom bħala membri talKumitat – biex isiru xi domandi addizzjonali, dan jista' jsir.

Flaħħar seduta, biex nerġa' nirrikapitola dak li hemm rifless ukoll filMinuti, konna ddikjarajna li f'każ li lPrim Ministru għandu xhieda xi jtella' għandhom ikunu indikati, u f'każ li ma jindika lebda xhud – u ħa nerġa' nirrepeti, la lillIskrivan, u lanqas lili ma ġew indikati xi xhieda minnaħa talPrim Ministru – allura biex ma naħlux ħin, u konna ftehmna fuqha, jibda jixhed ilKap talOppożizzjoni.

Din hija rriflessjoni talMinuti.

CHRIS SAID: Mr Speaker, naqblu malewwel parti ta' dak li għedt inti, fissens li lPrim Ministru llum kellu jtella' xxhieda tiegħu.

Aħna li qed nitolbu huwa dikjarazzjoni li lPrim Ministru ma baqagħlux iżjed xhieda!

Ħalli mbagħad inkunu nistgħu nirregolaw ilpożizzjoni tagħna.

Diġà spjegajt irraġunijiet għalfejn.

Anke filMinuti hekk qiegħda.

Nerġa' naqra:

"Wara diskussjoni, ilKumitat qabel ukoll li jibda billi lewwel jixhed ilPrim Ministru ..."

Imxejna ma' dak li ġie deċiż flewwel laqgħa.

"… li jkollu d-dritt isejjaħ ixxhieda tiegħu, u mbagħad jixhed ilKap talOppożizzjoni ..."

Mela, ilKap talOppożizzjoni u xxhieda tiegħu jinstemgħu wara li jkunu nstemgħu lPrim Ministru u xxhieda tiegħu.

Ċara!

Ma tistax tkun iktar ċara minn hekk!

Issa aħna li qed nitolbu, ladarba llum ilPrim Ministru ma ġabx xhieda, hija dikjarazzjoni li tinżel filMinuti li lPrim Ministru ma baqagħlux iżjed xhieda!

Imbagħad nirregolaw ilpożizzjoni tagħna!

Però, huwa prinċipju bażiku talġustizzja naturali, li meta inti għandek akkużat, lewwel ikun min qed jakkużah li jġib ixxhieda tiegħu; imbagħad lakkużat jixhed hu, jekk jagħżel li jixhed, għax jista' jagħżel li jixhed jew le.

Dik hija deċiżjoni li għad trid tittieħed abbażi taxxhieda li se jinġabu.

Imbagħad itella' xxhieda tiegħu.

Jista' wkoll jagħżel li ma jġibx xhieda għax jargumenta li m'hemmx każ minn dik ixxhieda li jkun ġab min qed jakkużah.

Dan huwa wieħed milliktar prinċipji bażiċi talġustizzja naturali!

Issa jekk ma rridux nimxu malprinċipji bażiċi talġustizzja naturali, ma rridux nimxu malMinuti li ftehmna fuqhom aħna stess, allura … Jien għalhekk qed nitlob dikjarazzjoni ċara li lPrim Ministru ma baqagħlux iżjed xhieda!

MR SPEAKER: Grazzi.

DEBORAH SCHEMBRI: Lewwel nett Mr Speaker nixtieq niċċara punt dwar l-istadju talatti meta nkunu filqorti, ċjoè jekk ikun hemm xi dokumenti li jridu jidħlu flatti, għax qed jinstema' ħafna qorti u mhux qorti u similanzi ma' qorti.

Hawnhekk, dokumenti bħal xi ntqal filKamra hawn xi neċessità li jiġu preżentati bħala atti f'dan listadju?

Din mhijiex ċara.

Nixtieq inkun naf x'inhija lpożizzjoni.

Jekk ikun ilkaż hemm dokumenti li nixtiequ npoġġu bħala dokumenti.

MR SPEAKER: Ħa nkunu ċari.

IlPrim Ministru għandu jara jekk fadallux provi jew dokumenti oħra, apparti xxhieda, li jidhirlu li għandu jippreżenta f'dan ilKumitat.

Naħseb li ddomanda li qed jagħmel lOnor.

Chris Said, għalkemm din mhijiex qorti u m'aħniex regolati bil-proċedura talqorti, hi x'inhi lpożizzjoni firrigward ta' xhieda li jista' jkun fadallu lPrim Ministru.

Din hija domanda li tridu taraw minnaħa tagħkom.

Jekk f'dan listadju lPrim Ministru jħoss u jiddikjara li m'għandux aktar xhieda, nibdew nisimgħu lillOnor.

Kap talOppożizzjoni.

LOUIS GRECH: Ejja nagħmlu ftit sens minn dan kollu.

Aħna qed ngħidu li f'dan listadju le, ilPrim Ministru m'għandux.

Dik qed niddikjarawha.

Però xorta, kif qed jgħid l-iSpeaker, dan ilKumitat jirriżerva ddritt li jtella' kwalunkwe xhieda.

MR SPEAKER: Dik qbilna fuqha filKumitat.

LOUIS GRECH: Ittieni ħaġa hija li din mhix qorti, nagħmluha ċara; sempliċement hemm ruling ta' prima facie min-naħa tiegħek.

Irridu naraw kemm dan ilKumitat qed isib ilfatt u lverità tagħha.

Naħseb li jekk aħna naqblu li nimxu b'dan il-mod, inkomplu għaddejjin u ma jkollniex iktar tħarbit f'dan issens.

MR SPEAKER: Qed jiġi ddikjarat millOnor.

Louis Grech – inniżżluha filMinuti jekk jogħġbok – li lPrim Ministru ma fadallux iktar xhieda, salv jekk ilKumitat jiddeċiedi fuq kull parti, kemm min-naħa talPrim Ministru, kif ukoll min-naħa talOppożizzjoni … Ħu paċenzja, ma nerġgħux nagħmlu battibekki!

IlPrim Ministru kellu jindika xxhieda sallum.

Illum ma indika l-ebda xhieda, mela m'għandux xhieda!

Daqshekk!

Tibda tixhed inti Onor. Kap talOppożizzjoni?

L-Onor.

CHRIS SAID: Irridu niċċaraw jekk hux dak li qal l-Onor.

Louis Grech jew dak li ġie verbalizzat minnek, għax hemm diskrepanza!

MR SPEAKER: Dak li ġie verbalizzat minni!

Għandek oppożizzjoni għal dak li ġie verbalizzat minni?

Niżżel: qed jiġi ddikjarat millOnor.

Louis Grech li lPrim Ministru ma fadallux iktar xhieda, salv ilKumitat jiddeċiedi (Interruzzjonijiet) Le, le, ħu paċenzja.

Aħna qed nitkellmu fuq xhieda, issa niġi għaddokumenti.

Issa nagħmlu dikjarazzjoni.

Hawnhekk mhux qegħdin f'qorti fejn noqogħdu nivverbalizzaw … Ħu paċenzja.

Onor Chris Said, ħa nerġa' nirrepeti dak li qed jiġi … (Interruzzjonijiet)

DEBORAH SCHEMBRI: Sakemm ikun hemm dik iddistinzjoni m'għandix problema.

MR SPEAKER: Mela, ilPrim Ministru ma baqagħlux iktar xhieda, għax kieku kellu xhieda kellu jġibhom illum; salv li lKumitat jista' jiddeċiedi li jtella' xxhieda hu, kemm biex jirregola xxhieda talKap talOppożizzjoni u kemm biex jirregola xxhieda talPrim Ministru; salv xi dokumenti li qed tgħaddi lOnor.

Deborah Schembri, li għandhom jiġu ppreżentati.

Tista' tgħidilna x'dokumenti huma?

DEBORAH SCHEMBRI: L-ewwel dokument huwa lestratt misseduta 55 tat30 ta' Settembru 2013.

MR SPEAKER: Qiegħed għandek?

DEBORAH SCHEMBRI: Hija kopja tagħna.

MR SPEAKER: Għax kont ngħidlek ippreżentah issa.

DEBORAH SCHEMBRI: … u ruling mogħti minnek, Mr Speaker, fisseduta 56 tal1 ta' Ottubru.

Dawk huma.

MR SPEAKER: Biex inkunu preċiżi, dak li għadha kif għamlet referenza għalihom … (Interruzzjonijiet) Ħa niddefinixxi dak li jista' jagħmel Kumitat, Onor. Chris Said.

Lartikolu 120D talOrdnijiet Permanenti jgħid:

"IlKumitat Permanenti dwar ilPrivileġġi għandu jkollu ssetgħa u lawtorità, mingħajr preġudizzju għaddispożizzjonijiet talordni permanenti 164, li jħarrek xhieda u li jordna li jinġiebu dokumenti quddiemu ..."

Jiġifieri anke dwar dokumenti, kemm minnaħa talOppożizzjoni u kemm min-naħa talPrim Ministru, jekk hemm xi dokumenti li jridu jtellgħu, dawn ikunu awtorizzati minnaħa talKumitat.

"IlKumitat Permanenti dwar ilPrivileġġi jista' jitlob li lAvukat Ġenerali ..."

Qiegħed hawnhekk.

Mela, ilKumitat huwa regolat biex jagħmel dan blOrdnijiet Permanenti.

CHRIS SAID: Huwa veru li lKumitat għandu dak lordni permanenti, però, hawnhekk irid iqis innatura talkaż li għandu quddiemu dan ilKumitat u għal xiex jista' jwassal.

Din hija akkuża li għandha sanzjonijiet ta' natura kriminali.

La għandha sanzjonijiet ta' natura kriminali, hawn, bla dubju ta' xejn, iridu jidħlu lprinċipji li jirregolaw ilġustizzja naturali f'kull każ.

Allura, aħna qed insostnu li jekk innaħa loħra … X'inhi ddiffikultà li nnaħa loħra … (Interruzzjonijiet)

MR SPEAKER: Ħu paċenzja.

Diġà sar ilverbal li lPrim Ministru ma baqagħlux xhieda.

Qed terġa' tiftaħ …

CHRIS SAID: Qed jgħidu li baqgħalhom dokumenti xi jpoġġu!

MR SPEAKER: Iddokumenti diġà qegħdin ngħidu li għandhom jiġu ppreżentati.

CHRIS SAID: Għaliex ma jippreżentawhomx?

Għaliex ma jġibuhomx?

(Interruzzjonijiet)

MR SPEAKER: Ħu paċenzja!

Ħallik minn Mr Speaker!

DAVID AGIUS: Mr Speaker, iddokumenti lKumitat u mhux ilPrim Ministru … Ejja nagħmlu differenza bażika bejn ilPrim Ministru u dan ilKumitat!

IlPrim Ministru mhux dan ilKumitat!

LOrdnijiet Permanenti jgħidu ċar li huwa lKumitat, aħna kollha li hawn f'din ilkamra, li qegħdin madwar din ilmejda u li qegħdin f'dan ilKumitat li għandna dritt, u mhux ilPrim Ministru!

MR SPEAKER: Tajjeb.

Mela nimxu biċċa.

Onor. Deborah Schembri, iddokumenti li trid tippreżenta qegħdin fuqek jew le?

DEBORAH SCHEMBRI: Le, għax huma kopja noted u huma lkopja talavukat.

Jista' jkun hemm dokumenti oħrajn.

MR SPEAKER: Iddokumenti huma dokumenti talKamra?

(Interruzzjonijiet) Ħu paċenzja, qed nagħmel id-domandi jien!

Ħa mmexxi!

Mela se noqogħdu naħlu lħin?

MR SPEAKER: Mhux għaddokumenti għidtli?

Ħa niċċaraha taddokumenti!

Iddokumenti illi għandek (Interruzzjonijiet) Mela niżżel, dawk nippreżentawhom aħna.

Għidli liema huma?

Intellgħuhom aħna.

CARMELO ABELA: Irruling tiegħek Mr Speaker.

MR SPEAKER: Irruling tiegħi naħseb li għandu kulħadd.

DEBORAH SCHEMBRI: Kellna estratt misseduta 55 tat30 ta' Settembru u rruling mogħti minnek.

MR SPEAKER: M'għandekx għalfejn tippreżentahom, nippreżentawhom aħna.

DEBORAH SCHEMBRI: Jista' jkun hemm dokumenti oħrajn!

Mhux jista' jkun hemm dokumenti oħrajn!

Iddokumenti loħrajn ilKumitat jista' jressaqhom!

Qed nistaqsu mistoqsija ċara: ilPrim Ministru għandu aktar dokumenti xi jressaq?

(Interruzzjonijiet)

MR SPEAKER: Iva, għandu dokumenti.

DAVID AGIUS: Mela jrid iressaqhom illum!

CARMELO ABELA: Dawn dokumenti millKumitat!

MR SPEAKER: M'għandekx għalfejn tgħolli leħnek!

Kulħadd qed jisimgħek hawn!

Ħu paċenzja!

DAVID AGIUS: Qed tgħaddu ġuri lillKap talOppożizzjoni!

Għalhekk!

(Interruzzjonijiet)

MR SPEAKER: Jekk ħa terġa' tibda tgħaddi r-rimarki (Interruzzjonijiet) Onor. Deborah Schembri, dawk huma ddokumenti li lPrim Ministru jixtieq jippreżenta qabel ma jagħlaq?

MR SPEAKER: Qed ninforma lillKumitat li dawk iddokumenti huma parti middokumentazzjoni parlamentari u se jkunu available sakemm nagħlqu din illaqgħa.

CHRIS SAID: IlPrim Ministru ma fadallux aktar dokumenti u provi?

CHRIS SAID: Issa jkollna kopja taddokumenti, narawhom, imbagħad nirregolaw ilpożizzjoni tagħna.

MR SPEAKER: Illum nifhem li lKap talOppożizzjoni mhux se jixhed.

CHRIS SAID: Ġiet verbalizzata hux hekk?

CHRIS SAID: Ma jiġux b'iktar.

Inġibu lprovi tagħna (Interruzzjonijiet) Niddeċiedu aħna x'ħin jixhed!

MR SPEAKER: Onor. Chris Said, qisek qed tiddubita dak li għandi verbalizzat.

(Interruzzjonijiet) Terġax tagħmel crossdebate!

(Interruzzjonijiet) Inutli toqgħod ittella' ttemperatura!

M'għandix problemi!

IlPrim Ministru ma fadallux xhieda u ddokumenti huma dawk li rreferiet għalihom lOnor.

Illum mhuwiex f'pożizzjoni li jitla' lOnor.

Kap talOppożizzjoni?

Aħna se nirregolaw ilpożizzjoni tagħna.

MR SPEAKER: Qed nifhem li llum mhux se jixhed ilKap talOppożizzjoni.

Jiddikjaraw, u titħalla seduta għallprovi tagħhom.

MR SPEAKER: IlKumitat jieqaf hawnhekk u naġġornaw għal ġurnata oħra.

Fis-7.25 p.m. ilKumitat aġġorna.

Proceedings, agenda, minutes and transcripts of the parliamentary committees priv


KUMITAT PERMANENTI DWAR ILPRIVILEĠĠI

LAQGĦA NRU 3

LErbgħa, 19 ta' Frar, 2014

IlKumitat Permanenti dwar ilPrivileġġi ltaqa' filPalazz, ilBelt, Valletta fis6.58 p.m.

Anġlu Farrugia, ippresieda.

PREŻENTI

IdDeputat Prim Ministru u Ministru għallAffarijiet Ewropej u tTwettiq talManifest Elettorali, lOnor.

Għallaqgħa kienu preżenti wkoll idDeputat Avukat Ġenerali, Dr Donatella Frendo Dimech u lkonsulent legali talPrim Ministru, Dr Paul Lia.

IlMinuti talLaqgħa Nru 2 li saret fit28 ta' Jannar 2014 kienu kkonfermati.

KAŻ TA' KSUR TA' PRIVILEĠĠ IMRESSAQ MILLPRIM MINISTRU LONOR.

JOSEPH MUSCAT FILKONFRONT TALKAP TALOPPOŻIZZJONI LONOR.

SIMON BUSUTTIL (KONT.)

LiSpeaker informa lillKumitat illi, skont ilftehim milħuq fillaqgħa preċedenti, peress li lPrim Ministru ma indikax xhieda li xtaq itella' għal din illaqgħa, innaħa talOppożizzjoni ġiet innotifikata li f'din illaqgħa jista' jibda jinstema' lKap talOppożizzjoni.

Innaħa talOppożizzjoni oġġezzjonat u qalet li ma kienx dak ilftehim iżda li nnaħa talGvern kien għad kellha tiddikjara li lPrim Ministru ma fadallux aktar provi xi jtella'.

Louis Grech informa lillKumitat li f'dan listadju lPrim Ministru ma fadallux aktar xhieda xi jtella' iżda li lKumitat jirriserva ddritt li jtella' kwalunkwe xhieda aktar 'il quddiem.

LiSpeaker irrefera għallOrdni Permanenti 120D fejn jgħid li:

"IlKumitat Permanenti dwar ilPrivileġġi għandu jkollu ssetgħa u lawtorità, mingħajr preġudizzju għaddispożizzjonijiet talOrdni Permanenti 164, li jħarrek xhieda u li jordna li jinġiebu dokumenti quddiemu."

Innaħa talOppożizzjoni insistiet illi l-ewwel trid issir dikjarazzjoni minnaħa talGvern li lPrim Ministru m'għandux iktar xhieda xi jtella' u li din titniżżel filMinuti.

Żied jgħid li mbagħad ilKap talOppożizzjoni ikollu d-dritt jagħżel li jixhed jew ma jidhidx.

Żiedet tgħid li din ittalba kienet qed tagħmilha abbażi ta' prinċipju bażiku talġustizzja naturali.

Fis7.08 p.m. liSpeaker issospenda lKumitat minħabba diżordni.

Fis7.13 p.m. ilKumitat irriżuma.

LiSpeaker informa lillKumitat li huwa kien irċieva talba mingħand mezzi talmedia biex jingħataw permess jittieħdu filmati u ritratti għal ftit minuti waqt illaqgħa talKumitat.

Ilpermess ingħata.

Wara diskussjoni li fiha ħadu sehem ilMembri talKumitat, liSpeaker talab li filMinuti jiġi reġistrat li kien qed jiġi dikjarat mid-Deputat Prim Ministru u Ministru għallAffarijiet Barranin u Ewropej li lPrim Ministru ma kellux aktar xhieda xi jtella' salv jekk ilKumitat jiddeċiedi xort'oħra, kemm dwar xhieda mitluba minnaħa talGvern kif ukoll minnaħa talOppożizzjoni.

Fuq talba taliSpeaker lOnor.

Schembri ikkonfermat li ż-żewġ dokumenti li lPrim Ministru xtaq jippreżenta kienu:

Estratt misSeduta 55 tat30 ta' Settembru 2013; u

Ruling tasSedja mogħti f'Seduta 56 tal1 ta' Ottubru 2013

Innaħa talOppożizzjoni informat lillKumitat li hekk kif ikollha kopja taddokumenti ppreżentati, lOppożizzjoni tkun tista' tirregola lpożizzjoni tagħha.

Fis7.32 p.m. ilKumitat aġġorna għal data li kellha tkun komunikata aktar tard.

ANĠLU FARRUGIA


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 15

L-Erbgħa, 19 ta' Frar 2014 fis-1.00 p.m.

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar l-Erbgħa, 19 ta' Frar 2014 fis-1.00 p.m. fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra; u

Affarijiet oħra

18 ta' Frar 2014 SKRIVAN TAL-KAMRA